
UVOD 

Komisija za utvrđivanje ratnih i poratnih žrtava (u daljnjem tekstu: Komsija) donijela je 28. 
travnja 1992. odluku o osnivanju Vijeća za utvrđivanje poratnih žrtava komunističkog sustava u 
inozemstvu (u daljnjem tekstu: Vijeće). U Vijeće su imenovani Gordana Turić kao predsjednica, 
Viče Vukojević kao član i Bože Vukušić kao tajnik. Vijeće je radilo sukladno odredbi članka 8. 
Poslovnika Komisije kojim je propisano: "Vijeće u svom djelokrugu na temelju dokumenata, 
svjedočanstava i na drugi pogodan način utvrđuje povijesnu istinu o stvarnom broju žrtava, o 
okolnostima i mjestu stradanja..."; pa da sukladno posebnom naputku treba "istražiti i utvrditi 
stvarni broj smrtno stradalih osoba - žrtava komunističkog sustava u inozemstvu, a osobito u 
razdoblju od 1953. do 1990., te utvrditi stanje njihovih grobova i poduzeti potrebne mjere za 
njihovo dostojno obilježavanje i eventualni prijenos posmrtnih ostataka u domovinu". 

Istražujući navedenu problematiku Vijeće je najprije prikupilo saznanja objavljena u 
emigrantskom, jugoslavenskom i stranom tisku, stručnim publikacijama i raznim drugim 
knjigama: 

Časopisi: 

- Hrvatski tjednik, tjednik, Melbourne 

- Hrvatski vjesnik, tjednik, Melbourne 

- Nova Hrvatska, dvotjednik, London 

- Hrvatska Domovina, mjesečnik, Hamburg 

- Obrana, mjesečnik, Valencia 

- Otpor, mjesečnik, Chicago 

- Hrvatska država, mjesečnik, Muenchen 

- Hrvatsko pravo, mjesečnik, Valencia 

- Hrvatski list, mjesečnik, Mainz 

- Hrvatska sloboda, mjesečnik, Glenroy, Australija 

- Hrvatska budućnost, mjesečnik, Chicago 

- Danica, mjesečnik, Chicago 

- Hrvatica, mjesečnik, Chicago 

- Uzdanica, mjesečnik, Melbourne 

- Nezavisna država Hrvatska, mjesečnik, Toronto 

- Hrvatski glasnik, mjesečnik, Johannesburg 

- Hrvatska gruda, mjesečnik, Madrid 

- Hrvatska republika, tromjesečnik, Buenos Aires 

- Hrvatska revija, tromjesečnik, Barcelona 

- Vjesnik HNV-a, povremenik, New York 

- Kronika, povremenik, Los Angeles 

- Poruka Slobodne Hrvatske, povremenik, Bem 

- Croacia, mjesečnik, Buenos Aires 

- Ost Dienst, mjesečnik, Hamburg; 

- Kroatische Berichte, tromjesečnik, Mainz 

- Večernji list, dnevnik, Zagreb 

- Vjesnik, dnevnik, Zagreb 

- Jutarnji list, dnevnik, Zagreb 

- Slobodna Dalmacija, dnevnik, Split 

- Novi list, dnevnik, Rijeka 

- Glas Slavonije, dnevnik, Osijek 

- Globus, tjednik, Zagreb 

- Nacional, tjednik, Zagreb 

- Nedjeljna Dalmacija, tjednik, Split 

- Obzor, tjednik, Zagreb 

- Arena, tjednik, Zagreb 

- Imperijal, tjednik, Zagreb 

- Slobodni tjednik, tjednik, Zagreb 

- Feral Tribune, tjednik, Split 

- Danas, tjednik, Zagreb 

- Zapad, tjednik, Zagreb 

- Start, tjednik, Zagreb 

- Tefax, tjednik, Rijeka 

- Zora, tjednik, Zagreb 

- Politički zatvorenik, mjesečnik, Zagreb 

- Omladinska iskra, mjesečnik, Split 

- Križarska straža, povremenik, Zagreb 

- Oslobođenje, dnevnik, Sarajevo 

- As, tjednik, Sarajevo 

- Nedeljski dnevnik, tjednik, Ljubljana 

- Mladina, tjednik, Ljubljana 

- Expres politika, dnevnik, Beograd 

- Borba, dnevnik, Beograd 

- Narodna armija, mjesečnik, Beograd 

- Intervju, tjednik, Beograd 

- Vreme, tjednik, Beograd 

- Duga, tjednik, Beograd 

- Vreme Internacional, tjednik, Beograd 

- Nin, tjednik, Beograd 

- Revija 92, tjednik, Beograd 

- Telegraf, tjednik, Beograd 

- Službeni list SFRJ 1945. - 1990., Beograd 

- Službeni list SR BiH 1945.- 1990., Sarajevo 

- Narodne novine SRH 1945. - 1990., Zagreb 

- Rheinische Post, dnevnik, Duesseldorf 

- Sueddeutsche Zeitung, dnevnik, Stuttgart 

- Stuttgarter Zeitung, dnevnik, Stuttgart 

- Suedkurier, dnevnik, Konstanz 

- Badische Nachrichten, dnevnik, Karlsruhe 

- Frankfurter Allgemeine Zeitung, dnevnik, Frankfurt 

- Die Welt, dnevnik, Bonn 

- Die Zeit, dnevnik, Hamburg 

- Deutsche Zeitung, dnevnik, Muenchen 

- Der Spiegel, tjednik, Hamburg 

- Stern, tjednik, Hamburg 

- Bundeskriminalblatt, tjednik, Wiesbaden 

- II Corriere di Trieste, dnevnik, Trst 

- La Voće libera, dnevnik, Trst 

- Daily Mail, dnevnik, Johannesburg 

- The Citizen, dnevnik, Johannesburg 

- Niče Matin, dnevnik, Nica 

- Le Matin, dnevnik, Pariz 

- Le Progres, dnevnik, Lyon 

- France Soir, dnevnik, Pariz 

- Le Figaro, dnevnik, Pariz 

- Le Monde, dnevnik, Pariz 

- The Sunday Times, dnevnik, London 

- The Toronto Star, dnevnik, Toronto 

- Registro Nacional de la Propiedad Intelectual, dnevnik, Buenos Aires 
Stručne knjige: 

- Savezni sekreterijat za unutrašnje poslove: Pravila o radu službe državne sigurnosti, Beograd 

- Savezni sekreterijat za unutrašnje poslove: Monografija o neprijateljskoj emigraciji u Španiji, 
Beograd 

- Savezni sekreterijat za unutrašnje poslove: Monografija o jugoslavenskoj neprijateljskoj 
emigraciji u Australiji, Beograd 

- Savezni sekreterijat za unutrašnje poslove: Hrvatsko revolucionarno bratstvo, Beograd 

- Savezni sekreterijat za unutrašnje poslove: Hrvatski državotvorni pokret, Beograd 

- Savezni sekreterijat za unutrašnje poslove: Hrvatsko narodno vijeće, Beograd 

- Republički sekreterijat za unutrašnje poslove SR BiH: Hrvatski državotvorni pokret, Sarajevo 

- Republički sekreterijat za unutrašnje poslove SR Hrvatske: Aktivnost neprijateljske emigracije 
prema zemlji, Zagreb 

- Republički sekreterijat za unutrašnje poslove SR Hrvatske: Informativni razgovor i intervju, 
Zagreb 

- Franjo Vugrinec: Idejno-političko osposobljavanje Saveza komunista u organima unutrašnjih 
poslova SR Hrvatske, Zagreb 

- Centar oružanih snaga za strategijska istraživanja i studije Maršal Tito: Jugoslavenska 
neprijateljska emigracija, Beograd 

- Savezni sekreterijat za narodnu odbranu: Skripta o bezbednosti, Beograd 

- Savezni sekreterijat za narodnu odbranu: Uputstvo o dokumentaciji i evidenciji organa 
bezbednosti i vojne policije u oružanim snagama SFRJ, Beograd 

- Ivan Dolničar: Sprega spoljnjeg i unutrašnjeg neprijatelja u vođenju specijalnog rata protiv naše 
zemlje, Zagreb 

- Slavko Odić i Slavko Komarica: Partizanska obavještajna služba, Zagreb 

- Fran Višnar: Špijunaža i kontrašpijunaža, Zagreb 

Ostale knjige: 

- Hans Peter Rullamnn: Mordauftrag aus Belgrad, Hamburg 

- Ante Beljo: YU - Genocid, Sudburg 

- Bruno Bušić: Jedino Hrvatska, Chicago 

- Marko Lopušina: Ubij bližnjeg svoga, Beograd 

- Roman Leljak: Sam protiv njih, Maribor 

- Dr. Jere Jareb: Političke uspomene i rad dra Branimira Jelića, Chicago 

- Savka Dabčević Kučar: Hrvatski snovi i stvarnost, Zagreb 

- Mirko Šljivac: Prof. Vjenceslav Čižek - Ein Mensch, Denker und Maertyrer, Berlin 

- Ivo Rojnica: Susreti i doživljaji, Barcelona 

- Dr. Ernest Bauer: Život je kratak san, Muenchen 

- Bogdan Radića: Živjeti-Nedoživjeti, Barcelona 

- Mirko Vidović: Sakrivena strana mjeseca, Muenchen 

- Miljenko Dabo-Peranić: Pogibija generala Luburića, New York 

- Josip Kotnik: Svi umiru jednako, Zagreb 

- Đorđe Ličina: Roverova braća, Zagreb 

- Đorđe Ličina: Svjedoci vremena, Zagreb 

- Đorđe Ličina: Dvadeseti čovjek, Zagreb 

- Antun Kolendić: Iza jednog atentata, Zagreb 

- Mile Milatovć: Slučaj Andrije Hebranga, Beograd 

- Nikola Milovanović: Kroz tajni arhiv Udbe, Beograd 

- Koje ko u Jugoslaviji, Beograd 

- Leksikon narodnooslobodilačkog rata i revolucije u Jugoslaviji, Beograd-Ljubljana 

- Narodni heroji Jugoslavije, Beograd-Titograd 

- Stefan Aust: Maus - ein deutscher Agent, Hamburg 

Ovako dobiveni podaci su provjeravani i upotpunjavani kroz razgovore s brojnim osobama iz 
kruga poznanika, suradnika i rodbine žrtava. 

Temeljem Zakona o utvrđivanju ratnih i poratnih žrtava (NN br. 53/A), članak 6. koji kaže: 
"Komisija je ovlaštena zahtijevati od arhiva, muzeja, crkvenih institucija, političkih organizacija, 
poduzeća, državnih organa i drugih institucija, organizacija i tijela da joj stave na uvid 
dokumentaciju kojom raspolažu, a koja bi mogla biti od značenja za njenu zadaću. Institucije, 
organizacije i tijela iz stavka 1. ovoga članka dužni su postupiti po zahtjevu Komisije", Vijeće je 
pristupilo proučavanju dokumentacije bivše Službe državne sigurnosti (SDS) Republičkog 
sekreterijata unutrašnjih poslova (RSUP) Socijalističke republike Hrvatske (SRH), koja se nalazi 
u pismohrani Ministarstva unutarnjih poslova RH i Hrvatskom državnom arhivu. 

Članovi Vijeća su utvrdili da je najveći dio dokumentacije SDS-a značajan za rad Komisije - 
uništen. Prema izjavama svjedoka, "pročišćavanje" dokumentacije SDS-a od kompromitirajućeg 
materijala za rad SDS-a, njegovih dužnosnika i službenika te suradnika, zbivalo se u više navrata 
u godinama prije prvih višestranačkih izbora u Hrvatskoj, a potpuno uništavanje takve 
dokumentacije dogodilo se neposredno prije višestranačkih izbora. Prema izjavama svjedoka, ta 
dokumentacija se uništavala u krugu RSUP-a SRH, Centra SDS Zagreb, u spalionici Sabora 
SRH, u pećima tvornice ferolegura u Dugom Ratu itd. Svjedoci iz BiH govore o uništavanju 

dokumentacije iz republičke centrale SDB-a u Sarajevu, koja je kamionima odvožena u tvornicu 
celuloze u Maglaju i tamo bacana u kiselinu. 

U suradnji sa suborcima, rodbinom i pravnim zastupnicima poratnih žrtava komunističkog 
sustava ubijenih u inozemstvu, te uz pomoć diplomatsko-konzularnih predstavništava (DKP) RH 
u inozemstvu, Vijeće je pristupilo i prikupljanju dokumentacije i saznanja iz posjeda nadležnih 
državnih tijela (sudovi, državna odvjetništva, kriminalistička policija i si.) zemalja u kojima su se 
dogodili ti zločini. Najopsežnija dokumentacija prikupljena je o djelovanju jugoslavenske tajne 
službe protiv hrvatskih emigranata u Njemačkoj, Francuskoj, SAD i Australiji. 

Nakon toga, članovi Vijeća su, u suradnji s drugim državnim tijelima RH, pripremili i obavili 
brojne razgovore s nekadašnjim rukovoditeljima i djelatnicima jugoslavenskih tajnih službi. Ovi 
razgovori bili su vrlo koristan izvor saznanja općenito o tehnologiji rada jugoslavenskih tajnih 
službi, ali i konkretnih podataka za pojedine slučajeve likvidacije hrvatskih emigranata. 


“HRVATSKA NEPRIJATELJSKA EMIGRACIJA” - "HNE" 

Pod terminom hrvatske neprijateljske emigracije (HNE) Udba je podrazumijevala hrvatske 
emigrantske političke, društvene, kulturne, športske i vjerske organizacije, te razne politički 
aktivne grupe i pojedince. 

Veliki broj Hrvata iselio je iz Hrvatske neposredno nakon drugoga svjetskog rata, u svibnju 
1945. godine. U prvoj skupini iseljenika, bjegunaca, nalazili su se vojnici NDH, državni 
činovnici, dužnosnici raznih nekomunističkih organizacija i stranaka te njihove obitelji. Njihova 
nakana je bila da se predaju Englezima i tako spase glavu. Međutim, Englezi su većinu vojnika i 
civila izručili partizanima, a ovi su nad njima izvršili masakr. Oni koji su se uspjeli spasiti bili su 
smješteni u izbjegličke logore u Austriji, Italiji i Zapadnoj Njemačkoj. Dio ih je ostao u tim 
državama, ali ih se još više iselilo u Australiju i Sjevernu i Južnu Ameriku. 

Drugi val iseljavanja dogodio se koncem pedesetih i početkom šezdesetih godina. Ove bjegunce 
karakterizirala je činjenica da se uglavnom radilo o mladićima koji su, pretežno iz ekonomskih 
razloga, ilegalno prelazili granicu. I oni su bivali smješteni u izbjegličke kampove u Austriji, 
Italiji i Zapadnoj Njemačkoj. Nakon liječničkih pregleda tražili su posao u nekoj zapadno¬ 
europskoj državi ili bi iseljavali u Australiju i Sjevernu i Južnu Ameriku. 

Najveći broj Hrvata iselio je šezdesetih godina kad je Beograd otvorio granice i omogućio 
odlazak na “privremeni rad”. Uslijed toga su mnogi krajevi u hrvatskoj praktički opustjeli. 
Posljednje značajnije iseljavanje dogodilo je nakon Karađorđeva i sloma Hrvatskog proljeća 
1971., kad je tisuće Hrvata bilo izvrgnuto progonima. Bjegunci su ilegalno prelazili granicu, a u 
iseljeništvu su ih zvali “proljećarima”. 

Prema dosadašnjih saznanjima, jugoslavenska tajna služba je diljem svijeta u vremenskom 
razdoblju od 1946. do 1990. godine likvidirala šezdeset i osam hrvatskih emigranata. Također je 
utvrđeno da je u tom istom razdoblju pet hrvatskih političkih emigranata netragom nestalo, te se 
može opravdano pretpostaviti da su bili kidnapirani i na nepoznatom mjestu likvidirani. 

Imajući u vidu postupke odlučivanja, organiziranja i izvođenja otmica i likvidacija hrvatskih 
emigranta, te operacije jugoslavenskih tajnih službi mogu se podijeliti u nekoliko razdoblja. U 
godinama neposredno nakon završetka Drugog svjetskog rata OZNA je napadala prvenstveno 
one hrvatske emigrante koji su imali dobre veze sa savezničkim centrima moći (napr. Drago 

Jilek) ili su uživali neokrnjen ugled među narodom u Domovini (napr. dr. Ivo Protulipac). Padom 
Aleksandra Rankovića 1966. i relativnim omekšavanjem represivnog sustava unutar Jugoslavije 
naglo se povećao broj "ofanzivnih akcija" prema hrvatskim političkim emigrantima, odnosno 
broj otmica i likvidacija u emigraciji. Od pada Rankovića do konca 1971., dakle u razdoblju za 
koje se pretpostavljalo da su u Zagrebu vlast preuzeli hrvatski orijentirani komunisti, ubijena su 
davadeset i četri hrvatska emigranta, a desetorica su slučajem priživjeli atentate i jedan je otet. Ta 
cma serija se nastavila i nakon 1971., a naročito neposredno nakon Karađorđeva, dakle tijekom 
1972. godine, te u razdoblju nekoliko godina prije i poslije smrti Josipa Broza-Tita, a trajala je 
praktički do pred sam raspad Jugoslavije. 


Ubojstva: 

1) Ive Protulipca, 1946. 

2) Ilije Abramovića, 1948. 

3) Dinke Domančinović, 1960. 

4) Mate Miličevića, 1966. 

5) Marijana Šimundića, 1967. 

6) Joze Jelića, 1967. 

7) Mile Jelića, 1967. 

8) Petra Tominca, 1967. 

9) Vlade Murata, 1967. 

10) Anđelka Pemara, 1967. 

11) Hrvoja Urse, 1968. 

12) Đure Kokića, 1968. 

13) Mile Rukavine, 1968. 

14) Krešimira Tolja, 1968. 

15) Vida Maričića, 1968. 

16) Ante Znaora, 1968. 

17) Josipa Krtalića, 1968. 

18) Nedjeljka Mrkonjića, 1968. 

19) Pere Čovića, 1968. 

20) Mirka Čurića, 1969. 

21) Nahida Kulenovića, 1969. 

22) Vjekoslava Luburića, 1969. 

23) Mije Lijića, 1970. 

24) Mirka Širnića, 1971. 

25) Ive Bogdana, 1971. 

26) Maksima Krstulovića, 1971. 

27) Drage Mihalića, 1972. 

28) Josipa Senića, 1972. 

29) Branka Jelića, 1972. 

30) Stjepana Ševe, 1972. 

31) Tatjane Ševo, 1972. 

32) Rosemarie Bahrić, 1972. 

33) Josipa Buljana-Mikulića, 1973. 

34) Mate Jozaka, 1974. 

35) Ilije Vučića, 1975. 

3 6) Ivice Mioševića, 1975. 

37) Nikole Martinovića, 1975. 

38) Matka Bradarića, 1975. 

39) Vinka Eljuge, 1975. 

40) Stipe Mikulića, 1975. 


godine u Italiji 
godine u Austriji 
godine u Argentini 
godine u Kanadi 
godine u SR Njemačkoj 
godine u SR Njemačkoj 
godine u SR Njemačkoj 
godine u SR Njemačkoj 
godine u SR Njemačkoj 
godine u SR Njemačkoj 
godine u SR Njemačkoj 
godine u SR Njemačkoj 
godine u SR Njemačkoj 
godine u SR Njemačkoj 
godine u SR Njemačkoj 
godine u Italiji 
godine u Italiji 
godine u Francuskoj 
godine u Australiji 
godine u SR Njemačkoj 
godine u SR Njemačkoj 
godine u Španjolskoj 
godine u Švedskoj 
godine u SR Njemačkoj 
godine u Argentini 
godine u Engleskoj 
godine u SR Njemačkoj 
godine u SR Njemačkoj 
godine u SR Njemačkoj 
godine u Italiji 
godine u Italiji 
godine u Italiji 
godine u SR Njemačkoj 
godine u SR Njemačkoj 
godine u SR Njemačkoj 
godine u SR Njemačkoj 
godine u Austriji 
godine u Belgiji 
godine u Danskoj 
godine u Švedskoj 

41) Nikole Penave, 

42) Ivana Tuksora, 

43) Ivana Vučića, 

44) Joze Oreča, 

45) Brune Bušića, 

46) Križana Brkića, 

47) Marijana Rudele, 

48) Zvonka Štimca, 

49) Gorana Šećera, 

50) Cvitka Cicvarića, 

51) Nikole Miličevića, 

52) Mirka Deskera, 

53) Ante Kostića, 

54) Mate Kolića, 

55) Petra Bilandžića, 

56) Ivana Jurišića, 

57) Mladena Jurišića, 

58) Stanka Nižića, 

59) Ive Furlića, 

60) Đure Zagajskog, 

61) Franje Mikulića, 

62) Milana Župana, 

63) Stjepana Đurekovića, 

64) Slavka Logarića, 

65) Franje Mašića, 

66) Ivana Hlevnjaka, 

67) Damira Đurekovića, 

68) Ante Đapića, 


1975. godine u SR Njemačkoj 

1976. godine u Francuskoj 

1977. godine u SR Njemačkoj 

1977. godine u JAR 

1978. godine u Francuskoj 

1978. godine u SAD 

1979. godine u SAD 

1979. godine u SAD 
1979. godine u Kanadi 

1979. godine u Kanadi 

1980. godine u SR Njemačkoj 

1980. godine u SR Njemačkoj 

1981. godine u SR Njemačkoj 

1981. godine u Francuskoj 
1981. godine u SR Njemačkoj 
1981. godine u SR Njemačkoj 
1981. godine u SR Njemačkoj 
1981. godine u Švicarskoj 
1981. godine u SR Njemačkoj 
1983. godine u SR Njemačkoj 
1983. godine u SR Njemačkoj 
1983. godine u SR Njemačkoj 

1983. godine u SR Njemačkoj 

1984. godine u SR Njemačkoj 

1986. godine u SAD 

1987. godine u SR Njemačkoj 
1987. godine u Kanadi 
1989. godine u SR Njemačkoj 


Otmice sa smrtnim posljedicama: 


1) Drage Jelika, 1949. 

2) Zlatka Milkovića, 1949. 

3) Zvonimira Kučara, 1963. 

4) Geze Paštija, 1965. 

5) Stjepana Crnogorca, 1972. 


godine iz Italije 
godine u Francuskoj 
godine u Francuskoj 
godine u Francuskoj 
godine u Austriji 


Vijeće je također registriralo trideset pokušaja ubojstva, te tri uspjele i dvije neuspjele otmice 
hrvatskih političkih emigranata u razdoblju od 1946. do 1990. godine.. 


NASTANAK I POVIJEST UDBE 

Povijest tajnih službi komunističke Jugoslavije započinje nekoliko godina nakon osnivanja 
Kominističke partije Jugoslavije 1919. godine, čiji su članovi i funkcionari bili izravno ovisni o 
tada jedinoj komunističkoj državi u svijetu - SSSR-u. Točnije rečeno, nalazili su se u različitim 
oblicima organizirane suradnje s obavještajnim službama SSSR-a i Kominteme. Najpoznatiji su: 
Simo Marković, Petko Miletić, Milan Gorkić, Mustafa Golubić, Dragiša Vasić, Blagoje 
Nešković, Josip Broz Tito, Ivan Stevo Krajačić, Ivo Lola Ribar, Ivan Antonov Srebrenjak, Josip 
Kopinić - Vazduh, Zdenka i Boris Kidrič i drugi. 

Prema nekim izvorima, Tito je od 1922. do 1924. pohađao visoku akademiju NKVD-a u Moskvi 
i dobio čin general majora. 

Tijek događaja početkom Drugoga svjetskog rata nametnuo je Josipu Brozu Titu potrebu 
osnivanja vlastite tajne službe. On je 10. kolovoza 1941. izdao tzv. Uputstva partizanskim 
odredima glede sigurnosnih pitanja. Te upute su bile opće naravi, a njihova glavna poruka glasila 
je da “izdajice i provokatore treba smjesta likvidirati”. Nakon toga započinje osnivanje tzv. 
partizanskih straža, narodnih straža, narodne milicije i si. pri partizanskim odredima. Tek 1943. 
Tito donosi odluku o razdvajanju obavještajne i kontraobavještajne službe. 

CK KP Slovenije prvi je osnovao Varnostnu in obveščevalnu službu Oslobodilne fronte. U 
izvješću Titu u ožujku 1942. godine Edvard Kardelj, pod konspirativnim imenom “drug Bevc”, 
napisao je: “Egzekucioni aparat sastoji se iz oko 50 momaka. Ti momci rade svake stvari. 
Nekoliko primjera: skoro dnevno padaju denuncijanti, okupatorske sluge itd.”. 

Tek sredinom 1944. godine, točnije 13. svibnja 1944., Tito je odlučio osnovati Odelenje za 
zaštitu naroda (OZNA). Pet dana kasnije, 18. svibnja, Aleksandar Ranković je u Drvaru potpisao 
Uputstvo o formiranju Ozne. Pored Tita i Rankovića, osnivačima Ozne mogu se smatrati i ruski 
obavještajci Saveli Vladimirovič Burtakov i Arseni Vasiljevič Tiškov Timofejev. Za svoga 
zamjenika na čelu Ozne Ranković je postavio Svetislava Stevanovića - Ćeću. 

OZNA se sastojala od četiri odjela. Prvi se bavio obavještajnim poslovima, a na čelu mu je bio 
Maksimilijan Baće, zvani Maks ili Milić. Drugi odjel bavio se kontrašpijunažom; na čelu mu je 
bio Crnogorac Pavle Pekić. Treći odjel se bavio vojnom kontrašpijunažom, a vodio gaje general 
Jefto Šašić. Četvrti odjel, na čelu s Mijatom Vuletićem, rukovodio je tehnikom i vezom. 

Prvi načelnik Ozne za Hrvatsku bio je Ivan Stevo Krajačić (zamjenik mu je bio Marijan 
Cvetković). Prvi načelnici bili su: u Srbiji Slobodan Penezić - Krcun; u Sloveniji Ivan Maček- 
Matija; u Bosni i Hercegovini Uglješa Danilović; u Crnoj Gori Veljko Milatović; u Makedoniji 
Bane Andreev. 

Sva pojedinačna i masovna ubojstva koja je izvršila jugoslavenska vojska neposredno prije 
formalnog kraja Drugog svjetskog rata i mjesecima nakon njegovog završetka, a posebice vezano 
za događaje poznate pod nazivom Bleiburška tragedija i Križni put, događala su se pod 
patronatom Ozne. Naime, Tito je 15. kolovoza 1944. poptisao Uputstvo o osnivanju vojnih 
jedinica Korpusa narodne obrane Jugoslavije (KNOJ) kao formacija zaduženih za “borbu s 
antinarodnim ustanicima i likvidiranje antinarodnih bandi, čišćenje oslobođenih teritorija od 
ostataka razbijenih nepri-jateljskih jedinica, špijuna i diverzanata”. KNOJ je bio podređen 
direktno Titu, ali je on njime rukovodio preko načelnika Ozne Aleksandra Rankovića. Prvi 
komadant KNOJ-a bio je Jovo Vukotić, a njegov zamjenik Nikola Ljubičić. Prvi politkomesar 
KNOJ-a bio je Vlado Jonjić, a prvi obavještajni oficir Mesud Hotić. 

U ožujku 1946. OZNA je reorganizirana, to jest razdvojena na civilne i vojne službe, koje 
dobivaju nova imena: Upravu za istraživanje i dokumentaciju (UID) i Upravu državne 
bezbednosti (UDBA) te Vojnoobavještajnu službu (VOS) i Kontraobavještajnu službu (KOS). 
KOS je 1955. preimenovan u Organ bezbednosti (OB) Jugoslavenske narodne armije (JNA), a 
UDBA 1966. godine, nakon tzv. Brijunskog plenuma, u Službu državne bezbednosti (SDB), 
odnosno Službu državne sigurnosti (SDS). 

OB JNA je djelovao pri Saveznom sekretarijatu narodne odbrane (SSNO). Organizacijska 
struktura OB bila je prilagođena ustroju JNA. Pri armijskim oblastima, garnizonima, pukovima 

itd., odnosno odgovarajućim jedinicama u mornarici i zrakoplovstvu, postojale su tzv. 
Kontraobavještajne grupe (KOG), dok je pri Teritorijalnoj odbrani (TO) djelovala tzv. 
Bezbednost teritorijalne odbrane (BTO). VOS je također bio podređen SSNO, a svoju aktivnost 
razvijao je preko vojnih misija i diplomatskih predstavništva SFRJ u inozemstvu. 

UID, koji je kasnije preimenovan u Službu za istraživanje i dokumentaciju (SID), bio je u 
sastavu Saveznog sekretarijata inostranih poslova (SSIP). Djelovao je uglavnom preko 
jugoslavenskih diplomatsko-konzulamih i vanjsko-trgovačkih predstavništava u inozemstvu. 

SDB kao civilna kontraobavještajna služba nalazila se u sastavu Saveznog sekretarijata 
unutarašnjih poslova (SSUP). Sastojala se od više uprava (odjela). Četri glavne uprave bavile su 
se: 

1) unutrašnjim neprijateljem (nacionalizam, crkva itd.), 

2) emigracijom (hrvatska, albanska itd.), 

3) stranim obavještajnim službama, i 

4) tehnikom praćenja i prisluškivanja. 

SDS je svojua svoju organizacijsku mrežu razvijala je putem Republičkih sekretarijata za 
unutrašnje poslove (RSUP), a ovi preko centara SDB-a i njihovih ispostava. Unutrašnji 
organizacijski ustroj republičkih centrala i centara SDB-a bio je sukladan strukturi saveznog 
SDB-a. 


Radom svih službi koordiniralo se iz kabineta J. B. Tita, a nakon njegove smrti iz kabineta 
Predsjedništva SFRJ. 

Nakon raspada Jugoslavije velik broj osoba iz jugokomunističke tajne policije nastavio je svoj 
posao u službama novih država. 


POSTUPAK DONOŠENJA ODLUKE O "OFANZIVNIM AKCIJAMA" 

Otmice i ubojstva hrvatskih političkih emigranata nazivale su se u žargonu jugoslavenskih tajnih 
službi “ofanzivnim akcijama” ili “specijalnim zadacima”. U proceduru obavještajnog izviđanja, 
planiranja, organiziranja i izvođenja otmica i likvidacija hrvatskih emigranata bile su najčešće 
uključene sve tri glavne jugoslavenske tajne službe. 

Prema saznanjima Komisije, a posebno iz izjava svjedoka iz vrha struktura hrvatske, bosansko- 
hercegovačke i savezne beogradske Službe državne sigurnosti, oko 70% rada Udbe protiv 
emigracije odnosio na hrvatsku emigraciju, a ostalih 30% na srpsku, albansku i muslimansku 
emigraciju. U Drugu upravu SSUP-a stizale su informacije iz svih republičkih središta vezano uz 
osobe od saveznog interesa. Ta je upravu bila glavno mjesto gdje se odlučivalo o 'ofenzivnim 
akcijama' prema hrvatskim emigrantima. 

Postupak donošenja odluke o likvidaciji nekog političkog emigranta te njenom izvođenju bio je 
neslužben, ali precizno razrađen. Procjena o stupnju nepoželjnosti ili opasnosti nekog emigranta 
po jugoslavensku državu te prijedlog njegove otmice ili likvidacije u principu je dolazio iz 
savezne centrale SDB-a u Beogradu, ali je mogao doći i iz republičke centrale SDS-a, pa čak i iz 
samog centra SDS-a u kojem je vođena tzv. obrada dotičnog emigranta. 

Za organizaciju tih akcija također je bila nadležna Druga uprava SSSUP-a, uz koordinaciju s 
minimalnim brojem osoba iz nadležnih republičkih središta i regionalnih centara SDS-a. O 

namjeri da se izvede 'ofenzivna akcija' izvještavalo se saveznog sekretara za unutrašnje poslove. 
U vrijeme kad je Franjo Herljević bio savezni sekretar za unutarnje poslove, budući da je bio u 
izvrsnim osobnim odnosima s Josipom Brozom Titom, mogao je kod njega doći kad je htio. 
Svjedoci izjavljuju da bi mu obično u ožujku ili travnju mjesecu svake godine opširno referirao o 
sigurnosnoj situaciji i saznanjima o planovima emigracije. Tada bi mu naveo imena nekolicine 
emigranata prema kojima bi se eventualno trebalo poduzeti 'ofenzivne akcije'. U tu svrhu 
Herljević je čak predlagao osnivanje Odjela za posebne zadatke pri Drugoj upravi SSUP-a, ali taj 
prijedlog nije realiziran jer je zaključeno da bi se time povećala opasnost dekonspiracije 
službenika SDB-a. Ukoliko bi Tito odobrio akciju, savezni sekretar za unutrašnje poslove 
izvještavao bi svog kolegu na republičkoj razini s čijeg je područja bio podrijetlom dotični 
emigrant. Tada je odgovarajuću suglasnost za 'ofenzivnu akciju' morala dati republička vlast. 
Republički sekretar za unutrašnje poslove tražio je suglasnost republičkog i partijskog 
rukovodstva. 

Izjave svjedoka iz vrha struktura hrvatske, bosansko-hercegovačke i savezne Službe državne 
sigurnosti potvrđuju ostala saznanja da SDS nije mogla poduzeti nijednu ozbiljniju akciju bez 
odobrenja državnog i partijskog vrha republike i saveza. Iz sažetka tih izjava može se zaključiti 
da je Služba državne sigurnosti bila politička policija, odnosno u funkciji politike vladajuće 
partije Saveza komunista. Svjedoci doslovno izjavljuju da se nije smjelo ništa dogoditi što nije 
odgovaralo partiji. Služba nije smjela izvoditi ni bezazlenije akcije ukoliko bi time narušavala 
neki interes politike. Partija je davala naređenja i smjernice za rad, a SDS je bila samo izvršilac. 
U Izvršnim komitetima i Predsjedništvima SK postojale su osobe, npr. jedan od izvršnih 
sekretara, koji su nadgledali i usmjeravali rad SDS-a. Također, pri predsjedništvu republika i 
predsjedništvu SFRJ postojao je Savjet za zaštitu ustavnog poretka. Taj Savjet je dozvoljavao 
posebne aktivnosti organima unutrašnjih poslova, posebno Službi državne sigurnosti, uz 
prethodnu konzultaciju i suglasnost republičkog i saveznog političkog i državnog vrha. U 
'Saveznom savetu' su bili predstavnici svih republika i najviših saveznih struktura. Dugogodišnji 
-i najznačajniji- članovi 'Saveta' bili su Vladimir Bakarić iz Hrvatske, Edvard Kardelj iz 
Slovenije, Branko Mikulić iz BiH, Lazar Koliševski iz Makedonije i Vidoje Žarković iz Crne 
Gore te savezni ministri unutarnjih poslova Franjo Herljević, Stane Dolanc i Dobroslav Čulafić. 
Glavna osoba uz Tita zadužena za državnu sigurnost dugo godina je bio general Ivan Mišković 
Brk. 

Što se tiče 'specijalnih sredstava', t.j. pištolja, prigušivača, bombi, otrova i si., koja su korištena u 
"specijslnim akcijama", ona su se uglavnom izrađivala u beogradskom 'Institutu za bezbednost', a 
rijetko na nekom drugom mjestu. 'Specijalna sredstva' su na dva načina prenošena u inozemstvo: 
krijumčarenjem i diplomatskom poštom. 'Specijalna sredstva' koja su prebacivana ilegalno i 
diplomatskom poštom pohranjivala su u zgradama DKP Jugoslavije u inozemstvu ili kod 
'suradnika-baza' do trenutka njihove upotrebe. 

Jedan visoki dužnosnik SDS-a u SRH izjavio je: "Što se tiče rasvjetljavanja toga, nema šanse da 
o tome netko u Hrvatskoj zna više od Srećka Šinrurine, Zdravka Mustača i Josipa Perkovića. Ako 
hoće govoriti, neka kažu. Šimurina i Perković znaju sve u Hrvatskoj, a Mustač taj aspekt iz 
Saveza. Njih trojica možda ne znaju samo neki detalj". 

Jedan visoki dužnosnik SDB-a i SRBiH izjavio je: "Kroz dugogodišnji rad u SDB-u i razgovore 
s kolegama došao sam do određenih saznanja o atentatima na emigrante, odnosno do imena i 
pseudonima službenika SDB-a i njihovih suradnika koji su sudjelovali u tim akcijama. Poznato 
mi je da je suradnik hrvatske službe pod pseudonimom 'Pitagora' bio profesionalni ubojica. S 
'Pitagorom' su kontaktirali iz središta SDS-a RSUP-a SRH Srećko Šimurina, Đuro Lukić, Maks 
Manfreda i Josip Perković. Druga osoba koja je angažirana od strane SDB-a za izvršavanje 


10 




atentata u inozemstvu vodila se pod pseudonimom 'Cico 2'. Radi se o kriminalcu, kleptomanu, 
koji je zavrbovan preko suradnika Centra SDB Zenica pod pseudonimom 'Cico'. 'Cico' je bio 
mudar i temeljit opservator, ali je ponudu da postane ubojica odbio s obrazloženjem da nije 
sposoban ubiti, te je za to predložio osobu koju je procijenio sposobnom za takve zadaće - 'Cicu 
2'. Željko Ražnjatović - Arkan također je bio suradnik-profesionalni ubojica SDB-a. 
Ražnjatovića je zavrbovao operativac Centra SDB Titograd Nino Vušurović, koji je kasnije 
postao šef Druge uprave SDB-a RSUP-a SRCG, a bio je u izvrsnim prijateljskim odnosima sa 
Stankom Čolakom. Na jednom širem sastanku načelnika i drugih viših dužnosnika republičkih 
središta i centara SDS-a u Rijeci, kojeg je organizirao Jerko Dragin, Franjo Herljević je pričao o 
atentatu na Danu Šarca u Parizu. Tom prigodom je Herljević prigovorio Draginu da ga je krivo 
informirao o likvidaciji Šarca što je on prenio Titu, pa mu se je kasnije morao ispričavati, jer je 
Šarac ipak preživio atentat. Tito je umirivao Herljevića riječima: 'Ne možeš uvijek uspjeti. Nekad 
moraš i omanuti'. Herljević je pokušao s Palestincima dogovoriti akcije protiv hrvatskih 
emigranata, ali ovi nisu pristali na ponudu. 'Specijalna sredstva' su na dva načina prenošena u 
inozemstvo: krijumčarenjem i diplomatskom poštom. Jedan automobil marke Renaut RSUP-a 
BiH, koji je bio registriran na Mira Petkovića, vozača Duška Zgonjanina, bio je preuređen da 
može služiti za prebacivanje 'specijalnih sredstava' u inozemstvo." 

Uvidom u dokumentaciju SDS RSUP-a SRH i SDB RSUP-a SR BiH te u izjave više dužnosnika, 
službenika i suradnika jugoslavenskih tajnih službi, kao i u sudske dokumente sa suđenja 
suradnicima jugoslavenske SDS u inozemstvu, identificirano je više desetaka državnih i 
partijskih dužnosnika i službenika u SFRJ, kao i suradnika jugoslavenskih tajnih službi - kao 
potencijalnih sudionika ili svjedoka u procesu predlaganja, odobravanja, planiranja i izvođenja 
atentata na hrvatske emigrante. 


LIKVIDACIJE HRVATSKIH POLITIČKIH EMIGRANATA 

U nastavku donosimo činjenični opis nekoliko karakterističnih i relativno dobro istraženih 
slučajeva ubojstva ili otmice sa smrtnim posljedicama hrvatskih političkih emigranata. 

Ubojstvo Ivana Protulipca 

Prva žrtva jugoslavenskog državnog zločinačkog stroja u inozemstvu bio je dr. Ivan Protulipac, 
rođen 04. srpnja 1899. u Karlovcu (Hrnetić), inače osnivač Orlovske i Križarske katoličke 
organizacije za mladež u Kraljevini Jugoslaviji. 

Dr. Ivan Protulipac ubijen je 31. siječnja 1946. u Trstu. Ime ubojice bilo je poznato odmah nakon 
ubojstva. Prema dokumentima koje je talijanska policija pronašla kod ubojice, dotični se zvao 
Gino Benčić, star 21 godinu, rodom sa Sušaka. Njegova osobna karta nosila je datum izdavanja 
17. siječnja 1945. Ti podaci su objavljeni u talijanskim novinama koje su tih dana pisale o 
ubojstvu: La Voće libera, II Corriere di Trieste i Giornale Alleato. Talijanska policija je ispitala 
Benčića i potom ga predala engleskim vojnim vlastima koje su tada nadzirale područje Trsta i 
njegove okolice. Nekako istodobno jugoslavenske su vlasti uhitile dvojicu engleskih časnika u 
toj pograničnoj zoni te su Englezima predložile zamjenu za Benčića. Englesko zapovjedništvo je 
odmah na to pristalo i tako se Benčić veoma brzo vratio svojim naredbodavcima. 

Otmica sa smrtnim posljedicama Drage Jileka 

Dana 16. ožujka 1949. iz Rima je na tajanstven način nestao hrvatski emigrant Drago Jilek, 
rođen 2. svibnja 1912. u Sarajevu, šef Ustaške nadzorne službe (UNS) u NDH. 

Propagandisti jugoslavenskih tajnih službi, primjerice nekadašnji novinar Vjesnika Đorđe Ličina 
u knjizi "Dvadeseti čovjek", tvrdili su da su Jileka "u Argentini ubili njegovi suradnici". Stvarna 
istina o Jilekovoj sudbini sve donedavno bila je nepoznata hrvatskoj javnosti. Tek poneki 
spomen jugoslavenskih autora, primjerice Mile Milatovića i Vladimira Dedijera, koji su se, 
optužujući Andriju Hebranga, pozivali na sadržaj tzv. Jilekove torbice, dao je naslutiti daje Jilek 
bio otet i odveden u Jugoslaviju. 

Međutim, sadržaj Jilekova dosjea otkriva pravu istinu o njegovoj sudbini. Iz Jilekovog dosjea 
koji je pohranjen u Hrvatskom državnom arhivu, nepobitno proizlazi da je Jilek bio otet u Rimu i 
doveden u Beograd gdje je dugo godina držan zatvoren i ispitivan, a potom najvjerojatnije 
likvidiran. U dosjeu se, između ostaloga, nalazi Jilekova izjava koju je, pod pseudonimom Drago 
Duvnjaković, dao 8. ožujka 1950. u Beogradu. 

Ivica Krilić, Jilekov suradnik i emigrant u Rimu, izjavio je: “Kad o ovome govorimo, onda mogu 
reći da je jedan od trojice oznaša koji su oteli Jileka bio Budimir Lončar, poslije ministar 
vanjskih poslova bivše Jugoslavije. Nakon te otmice Lončar je promaknut u šefa Ozne u Zadru”. 

Ubojstvo trogodišnje Dinke Domačinović 

Zločinačku narav UDB-e najbolje ilustrira teroristički napad bombom na prostorije Hrvatskog 
doma u ulici Salta br. 1241 u Buenos Airesu. Bombu su, oko 22.00 sata, 16. srpnja 1960. prema 
izjavama očevidaca, postavile dvije nepoznate osobe, koje su pobjegle automobilom koji ih je 
čekao u susjednoj ulici. Očevidci tvrde da su teroristi prije izvođenja bombaškog napada 
zavirivali u dvoranu gdje se mladež zabavljala proslavljajući posljednji dan školskih praznika, te 
su morali biti svjesni svog zločinačkog čina. 

Dan nakon atentata, unatoč najvećoj brizi koju su poduzeli argentinski liječnici, preminula je 
trogodišnja Dinka Domačinović od posljedica ranjavanja gelerom u glavu. Pored nje poginuo je 
Argentinac, osamdesetgodišnji David Martinez, a ranjeno je još sedamnaest mlađih ljudi između 
devet i tridesetitri godine. 

U vrijeme ovog atentata u jugoslavenskoj ambasadi u Buenos Airesu nalazio se jugoslavenski 
diplomat Krešo Majer, kojeg su roditelji Dinke Domačinović označili kao potencijalnog 
organizatora tog zločina. Otac Dinke Domačinović, Nikola, i Krešo Majer bili su školski kolege 
iz Zagreba. 

Otmica sa smrtnim posljedicama Geze Paštija 

Sredinom 1951. godine Jugoslaviju je napustio đak osječke Realne gimnazije Geza Pašti, rođen 
1934. godine u Čepinu, kako bi izbjegao uhićenje zbog pisanja antijugoslavenskih parola na 
državnim zgradama. Nakon dolaska u Australiju, Pašti se vrlo brzo politički aktivirao u 
Hrvatskom oslobodilačkom pokretu (HOP). Jedno vrijeme je uređivao glasilo HOP-a, mjesečnik 
Spremnost, a onda je s Josipom Senićem i Jurom Marićem 1961. godine osnovao HRB. Tijekom 
1962. godine. Glavni revolucionarni stan HRB-a je donio odluku da je situacija sazrela za 
ustrojavanje organizacije u Europi, te je odlučeno da se u Europu uputi Gezu Paštija. 

Udba je od svojih suradnika, prvenstveno Miroslava Varoša, suradnika SSUP-a pod 
pseudonimom "Zdenko", i Luke Bilonića, suradnika republičke centrale SDS-a u Zagrebu, dobila 
informacije o Paštijevim zadacima i opasnosti, pa je odlučeno: “Centar Državne Bezbednosti 
Osijek je 15. 01. 1965. napisao plan obrade Pašti Geze i proslijedio ga RSUP-u Zagreb radi 

korištenja. Planom je predviđeno učiniti slijedeće: Raditi u cilju likvidacije u inostranstvu ili 
hvatanju pri dolasku u zemlju: predlažemo da u razradi uzme učešća i služba DSIP-a”. 

Navečer, 17. srpnja 1965., oko osam sati, vlasnica kuće u Nici, u kojoj je Pašti stanovao, pozvala 
je Paštija na telefon. Razgovor s nepoznatom osobom, vjerojatno ženskom, trajao je veoma 
kratko. Nakon toga je Pašti žurno izašao, rekavši stanodavki hotela kako ide na jedan sastanak. 
Nakon toga ga više nitko nikad nije vidio. 

Nešto manje od dvije godine nakon ovog događaja vodstvo osječke Udbe napisalo je sljedeću 
informaciju: “U Osijeku 11. 04. 1967. Predlog: Pašti Geza, predlog za brisanje iz obrade: 
Njegove veze smo našim mjerama pasivizirali tako da ne predstavljaju interes. Imajući u vidu 
ove momente i sugestiju druga Šimurine iz RSUP-a predlažem da brišemo iz evidencije lice pod 
obradom. Vođa operativne grupe Duka Dragojlović; operativni radnik Krnić Dragan; saglasan 
načelnik Centra DB Zvonko Gotal”. 

Prema izjavama visokih dužnosnika Udbe, Pašti je bio otet, doveden u Jugoslaviju, mučen, 
ispitivan i likvidiran. 

Ubojstvo Marijana Šimundića 


Marijan Šimundić, rodom iz Lovreća kod Imotskog, ubijen je 13. rujna 1967. kod Stuttgarta. 
Priprema ubojstva započela je nasrtljivim udvaranjem ljepuškaste Njemice koja se predstavljala 
kao Andreas Doris. Gotovo svakodnevno je navraćala u Šimundićev restoran. Šimundić koji je 
inače bio veoma oprezan, nije posumnjao da njome manipulira Udba preko njegovog zemljaka 
Joze Cvitanovića iz Prološca Donjega kraj Imotskoga. Doris je uspjela ostvariti zadatak: 
namamiti Marijana Šimundića na mjesto gdje će ga Cvitanović moći nesmetano ubiti. 

Uvečer 13. rujna 1967., dok su Doris i Šimundić vodili ljubav u automobilu na jednom 
parkiralištu pored gradića Weilimdorfa kod Stuttgarta, ubojica Jozo Cvitanović približio se 
automobilu i kroz otvoreni prozor ispalio šest hitaca iz revolvera kalibra 7,56 u Šimundića. Dok 
je Šimundić izdisao, Doris Andreas je zajedno sa Cvitanovićem istoga dana pobjegla u 
Jugoslaviju. 

Njemačka policija je relativno brzo razjasnila cijeli slučaj. Utvrdila je da je pravo ime Doris 
Andreas zapravo Bmnhilde Koblenz. Državni odvjetnik iz Stuttgarta Dieter Jung zatražio je 
1969. godine od Jugoslavije njeno izručenje kao i izručenje Joze Cvitanovića. Odgovor je stigao 
iz Beograda tek nakon godinu dana. U njemu se Cvitanovića uopće nije spominjalo, a za 
Koblenzovu se tvrdilo da se zahtjevu njemačkog Državnog odvjetništva ne može udovoljiti, 
pošto je Brunhilda Koblenz u međuvremenu postala državljanka Jugoslavije. 

Jozo Cvitanović je umro u svojoj 56. godini u Splitu, a pokopan je 4. lipnja 1984. na groblju u 
Prološcu Donjem. Brunhilde Koblenz, osjećajući se zapostavljena i u nadi da je njezin slučaj 
zaboravljen, odlučila se već u srpnju 1984. vratiti u Njemačku. Iako je dobila jugoslavensku 
putovnicu na lažno ime, njemačka policija znala je za njezin dolazak i uhićena je već u zračnoj 
luci u Stuttgartu. Zemaljski sud u Stuttgartu osudio ju je na devet godina zatvora. 

Prema izjavama visokih dužnosnika Udbe, ubojstvo Marijana Šimundića organizirali su 
inspektor splitske Udbe Viče Sopta i tadašnji šef Centra SDS Split Marko Roglić. Viče Sopta je 
umro, a Marko Roglić je postao poznat početkom devedesetih godina kao financijer "Slobodnog 
tjednika" Marinka Božića. 

Ubojstvo Nedjeljka Mrkonjića 


Splitska Udba zavela je 12. ožujka 1968., tzv. pojedinačnu obradu (PO) nad hrvatskim 
emigrantom Nedjeljkom Mrkonjićem, koji se tada nalazio u Francuskoj, a rođenje u Zmijavcima 
kod Imotskoga. Prije toga obrađivan je kao pripadnik grupe emigranata u Parizu, kojoj je Udba 
dala pseudonim "Alkari". Mrkonjić je postao Udbi posebno zanimljiv nakon nekoliko izvješća 
njenog suradnika "Laže", u kojima je ovaj tvrdio da se Mrkonjić učlanio u Flrvatsko 
revolucionarno bratstvo (HRB), i da je kao član te organizacije izveo napad na jugoslavensku 
ambasadu u Parizu. Iza pseudonima "Lazo" krio se Mrkonjićev susjed iz sela Slivno kod 
Imotskoga. 

"Lazo" je bio zavrbovan nakon što nije uspio u prvom pokušaju prijeći jugoslavensku granicu i 
emigrirati u Italiju. Uhićenje na samoj granici i deportiran u zatvor u Makarskoj, gdje je pristao 
na suradnju s Udbom. Službenici Udbe dogovorili su s njim da će mu nakon izlaska iz zatvora 
omogućiti bijeg u inozemstvo, ali će on zauzvrat špijunariti sunarodnjake u Francuskoj i redovno 
ih izvještavati. Međutim, prema izjavama visokih dužnosnika Udbe, "Lazo" nije samo špijunirao 
svoje sunarodnjake - on ih je i ubijao. 

Izmasakrirano tijelo Nedjeljka Mrkonjića pronađeno je 6. travnja 1968. na jednom smetlištu u 
okolici Pariza. Odbukcija na njemu utvrdila je više uboda nožem i prostrijelnih rana. Prema 
kasnijim istraživanjima, Mrkonjića su 03. lipnja 1968. likvidirali profesionalni ubojice Udbe, 
suradnici inspektora Centra SDS Split Blagoja Zelića pod pseudonimima "Lazo" i "Đorđe", inače 
braća. Poslije toga ubojstva, "Lazo" je dobio novi pseudonim - "Šime". 


Ubojstvo Ante Znaora i Josipa Krtalića 

Hrvatski emigranti, članovi Hrvatskog oslobodilačkog pokreta (HOP) u Francuskoj, Ante Znaor i 
Josip Krtalić potjecali su iz obitelji koje su mnogo pretrpjele pod jugokomunističkim režimom. 
Znaor je rođen 16. studenog 1937., kao i Nedjeljko Mrkonjić, u Zmijavcima kod Imotskoga, a 
Krtalić 26. rujna 1942. u Orahovici kod Konjica. Udba je znala da tu dvojicu hrvatskih 
emigranata nije teško nagovoriti na akciju protiv jugoslavenskih interesa. Zato se potrudila da 
među njih ubaci svog agenta-provokatora. Opet je to bio "Lazo", odnosno "Šime". On je, po 
nalogu Udbe, Znaora i Krtalića uvjerio u potrebu miniranja zgrade jugoslavenskoga konzulata u 
Trstu, inače poznatog kao važne baze Udbinih operacija protiv hrvatske emigracije. Njih dvojica 
su oduševljeno prihvatili tu zamisao. "Šime" je obećao nabaviti automobil i pakleni stroj. Znaor, 
Krtalić i "Šime" prešli su francusko-talijansku granicu 15. kolovoza 1968. Sljedećeg dana, 16. 
kolovoza, neposredno pred samu akciju, "Šime" je zatražio da se zaustave na parkiralištu, u ulici 
Boccaccio u Trstu, svega jedan kilometar od zgrade jugoslavenskoga konzulata na Furlanskoj 
cesti. Kratko nakon što se Jukić odmakao od automobila, pripremljeni pakleni stroj je 
eksplodirao i raznio automobil. Znaor i Krtalić su na mjestu poginuli, a "Šime" je pobjegao. 

Prema kasnijim iskazima visokih dužnosnika Udbe, atentat na Znaora i Krtalića organizirao je 
Blagoje Zelić uz pomoć Jove Popovića, direktora Instituta za bezbednost u Beogradu, koji je 
pribavio pakleni stroj. 

Ubojstvo Hrvoja Urse 


Tijelo člana HOP-a Hrvoja Urse izvađeno je 30. rujna 1968. iz rijeke Fulde kod gradića 
Sandlofsa (Hessen) u SR Njemačkoj. Policijska istraga i odbukcija utvrdili su da je Ursa ubijen u 
noći od 26. na 27. rujna 1968. i bačen u Fuldu. 

Ursa je stanovao u Frankfurtu na Maini, a u slobodno vrijeme prodavao je emigrantske novine i 
dijelio letke - ne samo emigrantima nego i hrvatskim gastarbeiterima. S nekima je održavao i 
tajne kontakte, posebice sa svojim daljnjim rođakom Milanom Vukojom. Ursa nije znao da je 
Vukoja još 1963. godine, kad je podnosio molbu za putovnicu, potpisao obvezu na suradnju s 
Udborn. Vukoja je neposredno nakon ubojstva Hrvoja Urse pobjegao u Jugoslaviju u službenom 
automobilu zamjenika jugoslavenskoga generalnoga konzula u Frankfurtu. 

Iko Domazet, alias Nikola Kovačić, pisao je u emigranstkom časopisu Nova Hrvatska br. 
21/1979.: “Nakon bijega iz Njemačke, Milan Vukoja se sklonio kod roditelja u selo Glavice, 
nedaleko Glamoča. Skoro svakog dana odlazio je nestrpljiv i nezadovoljn u Udbu u Livno. Na 
Udbi su ga smirivali i govorili mu da čekaju obavijest iz republičkog SUP-a u Sarajevu. Na kraju 
je došao i taj odgovor. No, Udba iz Sarajeva javila je Udbi u Livno da oni nemaju pojma ni o 
Milanu Vukoji ni o njegovim deviznim potraživanjima. Smještaje otputovao u Mostar, uvjeren 
da se radi o zabuni. Mislio je da će sve razjasniti na mostarskom SUP-u, uz pomoć Stanislava 
Čolaka, Udbinog funkcionera, kojem je bio poznat čitav slučaj. Ali i tu kao da se sve urotilo 
protiv Vukoje. Odveli su ga ipak prijateljski u hotel Neretva na konak i obećali mu da će, kad 
dođu nadležni iz Sarajeva, sigurno sve biti sređeno. Sutradan, točnije 13. 1. 1969., kad je 
čistačica otvorila vrata hotelska sobe nije mogla vjerovati vlastitim očima. Na krevetu, pokriven 
do grudi, ležao je zaklan čovjek. Potraživanje Milana Vukoje bilo je tako riješeno”. 

U kasnijem iskazu visoki dužnosnici Udbe su odgovornost za to dvostruko ubojstvo pripisali 
tadašnjem službeniku livanjske Udbe Mirku Hercegu, šefu mostarske Udbe Stipi Grizelju i 
inspektoru Druge uprave bosansko-hercegovačke Udbe Stanku Karadegliji. 

Ubojstvo Mirka Čurića 


Mirko Čurić rođenje 5. ožujka 1932. u selu Korita kod Tomislavgrada. Emigrirao je u Njemačku 
u travnju 1957. godine. Kao i većina novopridošlih emigranata egzistenciju je osiguravao radeći 
razne teške fizičke poslove. Kad je uštedio nešto novaca, zakupio je i vodio jedan restoran u 
Miinchenu. 

Čurić je po običaju dolazio u 8.00 sati u svoju gostionicu. Tako je bilo i ujutro 10. travnja 1969. 
Ovoga puta na ručki vrata našao je obješenu najlonsku vrećicu s nekakvim otpacima. Ne sluteći 
ništa sumnjivo, pokušao ju je skinuti s vratiju. No, čim ju je dotaknuo, odjeknula je snažna 
eksplozija, koja je Čuriću raznijela obadvije ruke i rasparala mu trbuh. Izdahnuo je istoga dana u 
miinchenskoj bolnici. 

Čurićevo ubojstvo nije iznenadilo njemačku policiju, kojoj je otprije bilo poznato da se njegovo 
ime nalazi na trećem mjestu liste za likvidaciju jugoslavenskog konzula u Miinchenu Save 
Milovanovića. 

Ubojstvo Nahida Kulenovića 


Nahid Kulenović rodio se 5. srpnja 1929. u Brčkom. Njegov otac Džafer-beg Kulenović prouzeo 
je od Mehmeda Spahe vodstvo muslimana u Kraljevini Jugoslaviji, a Ustašku zakletvu položio je 
još kao ministar u vladi Kraljevine Jugoslavije. Nakon propasti NDH, Nahid je zajedno s 
čitavom obitelji emigrirao iz Jugoslavije. Nastanio se u Miinchenu i odmah politički aktivirao. 
Bio je tajnik Ujedinjenih Hrvata Njemačke i, kasnije, predsjednik njemačkog ogranka HOP-a. 
Uređivao je emigrantska glasila Hrvatska sloboda i Hrvatska straža. Njegov posljednji članak, u 
kojem kao da je predosjećao svoju skoru smrt, glasio je “I krv za Hrvatsku”. 

Dana 30. lipnja 1969. Nahid Kulenović je pronađen smrskane glave, mrtav, u kupaonici svog 
stana u Miinchenu. Njegov bliski suradnik, vozač i tjelohranitelj Ivan Galić nakon toga 
jednostavno je nestao. Ubzo se saznalo da živi u Sarajevu. Galić, rođen 20. studenog 1930. u selu 
Zagorica kod Visokoga u Bosni i Hercegovini, bio je registrirani suradnik sarajevske Udbe pod 
pseudonimom "Kiseljak". 

Ubojstvo Ive Bogdana 

Ivo Bogdan, ugledni hrvatski intelektualac i emigrant u Argentini, pisac i novinar, glavni urednik 
časopisa na španjolskom jeziku Studia Croatica, ubijen je 18. kolovoza 1971. u Buenos Airesu. 
Bogdan je bio jedan od glavnih suradnika na knjizi La Tragedia de Bleiburg. 

Policijska istraga je utvrdila da su ubojice, najmanje trojica, ušle u kuću u kojoj je Bogdan 
stanovao pomoću krivotvorenog ključa. Bogdana su napali s leđa i zavrnuli mu desnu ruku, dok 
se lijevom branio. Analizirajući tragove krvi na Bogdanovu podbratku, argentinska policija je 
zaključila da mu je vjerojatno neka ženska osoba pokušala zatvoriti usta. Iz stana nije nestala 
nijedna dragocjenost, nego samo određeni rukopisi-svjedočanstva o poslijeratnim zločinima 
jugoslavenske vojske. "Neka zakulisna viša sila", tvrdi Bogdanov prijatelj i hrvatski emigrant u 
Argentini Ivo Rojnica, "spriječila je ozbiljnu i detaljnu istragu oko ubojstva Ive Bogdana". 

Srpsko-crnogorski književnik Miodrag Bulatović spomenuo je taj Udbin zločin u knjizi "Ljudi s 
četiri prsta", ustvrdivši daje ubojstvo Bogdana jedan od brojnih trofeja Udbe. 

Ubojstvo Branka Jelića 


Još za svijeme Kraljevine Jugoslavije, Beograd je razmišljao o ubojstvu Branka Jelića, rođenog 
28. veljače 1905. u Docu Donjem u podnožju Mosora, organizatora ustaškog pokreta. Milan 
Stojadinović, poznati srpski političar iz toga vremena, napisao je u svojim memoarima kako je 
knez Pavle Karađorđević namjeravao zatražiti od Hitlerove vlade izručenje Jelića, da bi ga, 
prilikom transporta za Jugoslaviju, izbacili iz zrakoplova negdje nad Karavankama u Sloveniji. 

Nakon Drugog svjetskog rata, 1950., Udba je pokušala oteti, sada jednog od najvažnijih 
emigrantskih vođa, dr. Branka Jelića u Duesseldorfu. Otmičari, koji su oko pet sat ujutro upali u 
Jelićev stan u Friedrichstrasse 95, bili su kamuflirani u odore engleskih vojnika. Jelić je 
predmijevao da se nešto sprema protiv njega, te je dan prije pokušaja otmice napustio stan i 
odselio se iz Duesseldorfa u Berlin. 

U ljeto 1968. godine pojavio se je u Berlinu određeni Anton Petranović sa zadatkom da utvrdi 
Jelićeve običaje kako bi ga se moglo oteti ili ubiti. Informacije je, prema vlastitom priznanju, 
dostavljao osobno šefu Udbe u Hrvatskoj Milanu Kukoču. Alije razotkriven, uhićen i deportiran 
u Jugoslaviju. 

Međutim, već početkom te 1968. godine u blizini Branka Jelića pojavila se još veća opasnost. 
Njegov tajnik Vinko Sindičić u kojeg je imao ogromno povjerenje, počeo je surađivati s 
jugoslavenskom Vojnom misijom u Berlinu. Zbog opasnosti dekonspiracije Vojna misija 
Sindičića je predala je na vezu Centru SDS Rijeka. Dana 3. travnja 1968. Sindičić je doputovao u 
Rijeku i započeo suradnju s operativcom riječke Udbe Jerkorn Draginom, koji mu je dao 
pseudonim "Mišo". Već nakon nekoliko mjeseci "Mišo" je postao jedan od najplodonosnijih 
agenata jugoslavenske tajne službe, ali i spreman na "ofanzivne akcije". 

U "Informaciji br. 88" Centra SDS Rijeka od 23. svibnja 1969. o sastanku s "Misom" u Rijeci, na 
kojem su bili prisutni "načelnik I sektora Službe DS RSUP SRH drug Melkior Baranović, šef op. 
grupe Centra SDS Rijeka drug Gajić Dane, i operativni radnik Centra SDS Rijeka drug Dragin 
Jerko", među ostalim stoji: "'Misi' je stavljeno u zadatak da temeljito prouči sve mogućnosti 
jedne ofanzivne akcije prema dr. Branku Jeliću u kojoj bi on lično i jedino učestvovao, tim prije 
jer 'Miso' već sada apsolutno prihvata takvo rješenje". 

Nekoliko mjeseci kasnije, kako proizlazi iz "Informacije 51" Centra SDS Rijeka od 26. ožujka 
1970., "Mišo" je bio spreman za akciju: "'Mišo'je priložio i fotografije Jelićeve ordinacije, stana 
i nekih karakterističnih dijelova puta, kojim se ovaj svakodnevno kreće od stana do ordinacije". 

Dr. Branko Jelić je 10. rujna 1970., kao i obično, rano ujutro napustio stan i uputio se do svoje 
liječničke ordinacije u Uhlandstrasse 141 u Berlinu. Kad je stupio na nogostup, eksplodirala je 
bomba. No, eksplodirao je samo manji dio postavljenog eksploziva pa je Jelić bio samo lakše 
ranjen. Policija je utvrdila da je eksploziv postavljen dva tjedna ranije. Atentatori su proveli žicu 
dugu više od tristo metara, preko ulice u jednu dvorišnu zgradu, odakle su promatrali Jelićev 
dolazak. 

Udba nije odustajala. Novi pokušaj bombaškog atentata uslijedio je 5. svibnja 1971. Tog dana, 
ujutro kratko iza osam sati, opet je eksplodirala bomba zakopana na pločniku pred ulazom u 
Jelićevu liječničku ordinaciju. Istraga je pokazala daje bila aktivirana automatskim paljenjem iz 
udaljenosti od oko dvjesto metara. Jelić je zadobio teže ozljede na nogama i desnom ramenu, te 
je prevezen u berlinsku bolnicu. Njegova tajnica Waltraud Gorski zadobila je lakše povrede. 

Dva dana kasnije, 7. svibnja, dok je ležao u bolesničkom krevetu, na Jelića je pokušan novi 
atentat. U bolničku sobu, koja je bila danonoćno čuvana, pokušala je ući devetnaestogodišnja 
Dragica Jeremić, udata Friedrich, iz Zrenjanina, već policijski registrirana kao prostitutka u 
Berlinu. Policija je kod nje pronašla pištolj s prigušivačem, nekoliko ručnih bombi i putovnicu na 
lažno ime koju joj je izdala jugoslavenska Vojna misija u Berlinu. Osuđena je na dvije godine 
zatvora. 

Branko Jelić se ponovno odselio na sigurnije područje, u glavni grad Bavarske - Miinchen. 
Međutim, Udba je i tamo uskoro uspjela infiltrirati svoga suradnika u njegovu blizinu. To je bio 
agent Centra SDS Osijek pod pseudonimom "Boem", kojeg je na vezi držao tadašnji inspektor 
osječke Udbe Josip Perković. Branko Jelić je preminuo 31. svibnja 1972. od posljedica trovanja, 
neposredno pred početak Bugojanske akcije, koju je financijski i organizacijski pomagao. 

Likvidacija Josipa Senića 

Josip Senić, rođen 18. ožujka 1936. u Novoj Gradiški, još kao maloljetnik postao je član 
organizacije Hrvatski nacionalni pokret i tako došao u sukob s jugokomunističkom vlašću. 
Godine 1956. godine bio je osuđen na dvije godine uvjetne kazne zbog neprijateljske djelatnosti. 
Senić je 1957. godine pobjegao u Italiju, a odatle je odselio u Australiju, gdje je pristupio skupini 
mladih hrvatskih emigranata koja je osnovala HRB, u kojemu je zauzeo jednu od vodećih 
dužnosti. Nakon nestanka Geze Paštija, Senić je 1965. godine došao u Europu da nastavi tamo 
gdje je Pašti stao. 

U Senićevom dosjeu stoji: “29. 5. 1969.: Konzultacija u Osijeku po pitanju operativno-tehničkih 
mjera prema Seniću. Prisutan Srećko Šimurina. Osnovni zadatak: likvidacija kao jedina ispravna 
mjera. U tu svrhu radi se na pronalaženju pogodne osobe. Ima se u vidu mogućnost veze 
'Prijatelj' iz Australije. Spremni smo ga najljepše primiti i osigurati ugodan boravak...". Zatim: 

"Osijek, 2. 3. 1971. Neposredno u vezi s ciljem obrade - izvršenje specijalnog zadatka - 
angažiramo se na pronalaženju podesne osobe za izvršenje ovoga zadatka. Prethodna 
kombinacija s vezom 'Prijatelj' je u toku. 'Prijatelj' se sada nalazi u SR Njemačkoj. Operativni 
radnik Došlić Ivan“. 

U Senićevoj blizini nalazio se još jedan opasan suradnik Udbe - Vinko Sindičić. Prema 
"Informaciji br. 48" Centra SDS Rijeka, koju je potpisao Jerko Dragin, Sindičić je, pod 
pseudonimom "Mišo", redavno dostavljao informacije o Senićevom kretanju i namjerama. U 
spomenutoj "Informaciji" stoji: "Na sastanku u Zagrebu dana 3. III 1972. g. suradnik 'Mišo' dao 
nam je detaljan plan gostionice HRB-a u Wislochu". 

Kad je 10. ožujka 1972. upravitelj dotične gostionice u Wieslochu kod Heidelberga ušao u sobu 
u kojoj je Senić spavao, zatekao je Senića mrtvog: s prerezanim grkljanom i dva naboja iz 
pištolja u glavi. Nakon što je ubio Senića, ubojica je pretresao njegove stvari i dostavio ih 
centrali hrvatske Udbe u Zagrebu. Udbi je, kako se vidi iz "Depeše br. 291/61" tadašnjeg šefa 
Udbe u Zagrebu Melkiora Baranovića, posebno zanimljiv bio Senićev adresar. 

Ubojstvo obitelji Stjepana Ševe 

Među opasnije vođe HRB-a u Europi Udba je ubrojila i Stjepana Ševu, rođenog 1937. godine u 
Hamzićima kod Širokog Brijega. Ševo je emigrirao 1966. godine. Vrlo brzo je postao politički 
aktivan i povjerljiva osoba u hrvatskim emigrantskim krugovima. Iz izvješća suradnika riječke 
Udbe Vinka Sindičića i suradnika splitske Udbe pod pseudonimom "Mosor", bilo je poznato da 
je Ševo, bio jedan od glavnijih logističara HRB-a u Europi. 

Ševo je - sa ženom Tatjanom, rođenom 1946. godine u Varaždinu, i pokćerkom Rosemarijom, 
rođenom 1963. godine u Stuttgartu - živio u Stuttgartu. Te 1972. godine obitelj je planirala 
godišnji odmor u Italiji. Vinko Sindičić je znao za njihove planove i priključio im se. Prema 
izjavama svjedoka, s njima je 18. kolovoza 1972. doputovao u gradić San Dona di Piave kod 
Venecije, gdje su odsjeli u pansionu Bar Ristorante Centrale. Sindičić je u pansionu prespavao 
samo jednu noć, a sljedećeg dana je vlakom otputovao u Trst - navodno na sastanak s 
roditeljima. 

Tjedan dana kasnije, 24. kolovoza 1972., Ševini su otišli na željezničku stanicu u San Dona di 
Piave, gdje su dočekali budućeg ubojicu koji je doputovao s vlakom Simplon Express. Na 
povratku s kolodvora, oko 21.30 sati, Ševo se zaustavio blizu tržnice. Piljarica Antonia 
Mazaletto kasnije je izjavila policiji kako se u automobilu nalazio jedan muškarac sa crnim 
naočalima. Obitelj Ševo i ubojica odatle su, sporednom cestom, krenuli u pravcu Venecije. Ševo 
je vozio; do njega je sjedila Tatjana; a otraga ubojica i mala Rozemarija. U jednom zavoju, kad je 
Ševo usporio, ubojica mu je ispalio tri hica u zatiljak. Ševo je na mjestu bio mrtav. Automobil se 
zanio i sletio u jarak. Tatjana, premda vezana pojasom za sigurnost, zgrabila je ubojičin revolver 
i otrgla prigušivač zvuka. Ubojica je ispalio više hitace prema njoj i smrtno je ranio. Nakon toga 
je ispalio dva hica u glavu devetogodišnjoj Rozemariji i trenutačno je usmrtio. Prilikom 
napuštanja automobila ubojica je vidio da je Tatjana još živa, pa je stavio novi šaržer u revolver i 
čitavog ga ispucao u već polumrtvo Tatjanino tijelo. Nakon toga je, pod zaštitom gustog mraka, 
pretrčao vinogard i sjeo u automobil koji gaje tu čekao te nestao u pravcu Trsta. 

U blizini zločina nalazila se talijanska vojarna. Dočasnik Francesco Lombardi i vojnik Salvatore 
di Garbo, koji su čuli pucnjavu i potrčali prema mjesto odakle se čula, kasnije su izjavili: "Iako 
smo vojnici, kad smo došli na mjesto zločina, bili smo potreseni i ostali smo bez riječi. Prizor je 
bio jeziv". 

Nakon ubojstva obitelji Ševo, Sindičić je pobjegao u Jugoslaviju. Nastavio je raditi za 
Udbu - pod novim pseudonimom "Pitagora". 

Ubojstvo Mate Jozaka 


Na stranicama 40/41 knjige njemačkog novinara Hans Peter Rullmanna "Ubojstva naređena iz 
Beograda" opisano je ubojstvo hrvatskog emigranta Mate Jozaka, rodom od Travnika: “U Rajni 
je otkrivena lješina stara oko šest mjeseci. Noge su joj bile zavezane žicom, kao i ruke. Istraga je 
utvrdila da se radi o australskom državljaninu Mati Jozaku koji je ubijen hicima kal. 7,65 mm u 
potiljak i bačen u Rajnu". 

Prema izjavama svjedoka, Jozak je zadnji put viđen 26. ožujka 1974., kada je posjetio gostionicu 
Industrieschraenke u gradiću Neussu na rijeci Rajni. Gostionica se nalazila u blizini tvornice u 
kojoj je Jozak radio. Vlasnik gostionice bio je Ejub Dizdarević. 

Njemačka policija je odmah nakon pronalaženja lesa posumnjala u Dizdarevića. Njihova tajna 
služba imala je podatke kako Dizdarević potajno surađuje s Udbom i putuje u Jugoslaviju. 
Dizdarević je u to vrijeme iznenada nestao iz Njemačke i nastanio se u Bihaću gdje je postao 
vlasnikom hotela Bihać. Dizdarević je bio evidentiran u Centru SDB Bihać kao suradnik pod 
pseudonimom "Luna". 

Ubojstvo Nikice Martinovića 


Čovjek koji se neumorno brinuo o grobovima hrvatskih vojnika i civila ubijenih nakon predaje u 
svibnju 1945. na Bleiburškom polju, zvao se Nikica Martinović, vlasnik male trgovine u 
Klagenfurtu. On je svake nedjelje obilazio hrvatske grobove i brinuo da se na njima nađe buket 
svježeg cvijeća i upaljena svijeća. Beograd nije mogao otrpjeti da obični trgovac iz Klagenfurta 
neprestano podsjeća na kakvom zločinu je sazdana komunistička Jugoslavija da tu državu, 
počevši od Tita, raznih ministara i vojnog vrha do funkcionera na nižim funkcijama, vode ratni 
zločinci. 

Nikica Martinović se, po običaju, 17. veljače 1975. dovezao automobilom na posao i parkirao 
ispred trgovine. Dok je izlazio iz automobila, odjeknuli su hici. Sve se odigralo munjevito, bez 
svjedoka. Atentatori su neopaženo pobjegli. Martinović je na mjestu izdahnuo, a iza njega je 
ostalo četvero djece. 

Ubojstvo Ilije Vučića 


Na povjerenika Hrvatskog narodnog otpora (HNO) za Njemačku Iliju Vučića, rodom iz sela 
Blatnice kod Čitluka u Hercegovini, s leđa je izvršen atentat 6. lipnja 1975. u ulici 
Hausteigstrasse u Stuttgartu. Atentator je ispalio pet hitaca, od kojih su tri bili smrtonosna. 
Naime, pet dana kasnije, 11. lipnja, Vučić je od teških rana preminuo u stuttgartskoj bolnici 
Katharinen Krankenhaus. 

Priprema atentata na Vučića započela je nekoliko mjeseci ranije glasinom da je Vučić 
pronevjerio novac organizacije - preko 300.000 DEM. Te glasine je najupornije širio navodni 
emigrant Vinko Jurkić iz Vareša. Međutim, neposredno nakon ubojstva Vučića njemačka policija 
je posumnjala u Jurkića koji je u međuvremenu nestao iz Njemačke. Nekoliko godina kasnije 
pojavio se u Zagrebu, gdje je dobio stan u zgradi u vlasništvu RSUP-a SRH u ulici Prilaz JNA, 
danas Prilaz Đure Deželića, i dozvolu da radi kao taxist. 


19 



Jurkić je radio za sarajevsku Udbu pod pseudonimom "Novinar". Na vezi ga je držao njegov 
zemljak iz Vareša, inspektor Centra SDB Sarajevo Tomislav Kokor, koji je za vrijeme rata s 
muslimanima bio šef SIS-a HVO-a u Sarajevu, a potom je radio u kabinetu predsjednika 
Federacije BiH Krešimira Zubaka. Danas je zaposlen u KUD "Napredak" iz Sarajeva. 

Ubojstvo Stipe Mikulića 

Stipe Mikulić je rođen 23. rujna 1941. u Širokom Brijegu. Iz Jugoslavije je pobjegao kao mladić 
i pridružio se svojim rođacima u Švedskoj. Nastanio se u gradiću Falkenbergu kod Goteborga. 
Otpočetka se politički aktivirao i postao jedan od glavnih vođa hrvatskih emigranata u Švedskoj. 

Nakon likvidacije Vladimira Rolovića, jugoslavenskog ambasadora u Stockholmu, pri 
crnogorskoj Udbi osnovana je skupina za tzv. specijalne zadatke, koju je predvodio inspektor 
Ratko Mićunović. Vanjski suradnici te skupine odreda su bili crnogorski kriminalci koje je Udba 
regrutirala među bezobzirnim tipovima u zatvorima. Dogovor između njih i Udbe najčešće bi 
glasio: prijevremeno puštanje na slobodu, odustajanje od kriminalne djelatnosti na području 
Jugoslavije, odlazak u inozemstvo - a protuusluga se sastojala od sitnih provala za potrebe Udbe 
do likvidacija političkih emigranata. 

Mikulić je znao kako Udba traga za njim. Naučio je osnovna pravila konspirativnosti. Veoma 
mali broj njegovih suradnika znao je za njegovu kućnu adresu. Mićunoviću je u pomoć priskočio 
savezni koordinator svih ubojstava političkih protivnika Stanko Čolak, koji je pozvao inspektora 
bosansko-hercegovačke Udbe Miju-Bracu Ivaniševića na razgovor. Prema izjavi jednog visokog 
dužnosnika SSUP-a, Čolak je znao da se brat Mije Ivaniševića, Mladen Ivanišević, nalazi kao 
novinar u Švedskoj i zatražio je da on preko svojih novinarskih veza sazna Mikulićevu adresu. 
Ovaj je to ubrzo i uspio doznati. Čolak je tada aktivirao svog drugog agenta u Švedskoj, Irfana 
Kuburaša, da svakodnevno opservira Mikulićevu kuću i utvrdi njegove navike. Kuburaš je vođen 
kao suradnik Centra SDB-a Banja Luka pod pseudonimom "Sana". 

U pet sati ujutro 15. prosinca 1975. godine, kada je Stipe Mikulić po običaju ulazio u auto i 
kretao na posao, iz zasjede su odjeknuli hici. Prvi metak ga je pogodio u ruku i odbio mu dva 
prsta. Iskočio je iz auta i potrčao na drugu stranu, prema kući, u namjeri da uzme oružje i da se 
suprotstavi atentatorima. No, tamo ga je čekao drugi ubojica koji je prema njemu ispalio više 
hitaca. Jedan od njih, koji gaje pogodio u zatiljak, bio je smrtonosan. Nitko nije ništa primijetio, 
jer su ubojice u tim ranim jutarnjim satima pucali iz revolvera s prigušivačem i to im je 
omogućilo nesmetan bijeg. 

Švedska policija je organizirala veliku potjeru. Dvadeset i osam najboljih švedskih policijskih 
inspektora organiziralo je granične kontrole, saslušanja i premetačine. Uhićena je nekolicina 
osumnjičenih - među njima i Irfan Kuburaš. Početak istrage je obećavao potpuno rasvjetljavanje 
tog zločina. Svjedoci su izjavili da su kod Kuburaša nekoliko dana prije Mikulićeva ubojstva 
vidjeli isto oružje kojim je Mikulić ubijen. Štoviše, policija je u Kuburašovu stanu pronašla 
40.000 švedskih kruna, koje je dobio neposredno nakon ubojstva Mikulića. Pritisnut dokazima 
da je sudjelovao u pripremama atentata, Kuburaš je bio spreman surađivati sa švedskom 
policijom. Priznao je kako mu je za sudjelovanje u ubojstvu Udba obećala nagradu od 20.000 $ i 
četvorosobni stan u Jugoslaviji. Međutim, tada su došli pritisci i ucjene iz Beograda. Kuburaš je 
iznenada 6. ožujka 1976. otpušten iz istražnog zatvora i protjeran u Jugoslaviju. Državni 
odvjetnik Brynolf Wendt javno je rekao: “Prisiljeni smo pustiti Kuburaša, iako smo sigurni daje 
sudjelovao u ubojstvu... I policija i ja smo sigurni u to...”. Bilo je jasno da su se švedske vlasti 

odlučile na taj korak ucijenjene od Beograda otkazivanjem planiranog posjeta jugoslavenskog 
diktatora Tita Švedskoj. 

Ubojstvo Ivana Tuksora 


Francuske novine su objavile vijest da je 28. kolovoza 1976. u Nici ubijen hrvatski emigrant, 
glavni tajnik Ujedinjenih Hrvata Francuske - Ivan Tuksor, rođen 4. prosinca 1933. u selu Struga 
kod Ludbrega. Tog dana je Tuksor sa ženom krenuo u grad. Kad je stigao na križanje Avenue 
Thiers i Bulevara Gambett, ispod njegova automobila eksplodirala je bomba. Tuksorov 
automobil se odmah zapalio. Prolaznici su priskočili u pomoć i spasili Tuksorovu ženu Anđelku. 

Vlasnik obližnje mesnice Jean Meratti pokušao je spasiti i Tuksora: "Bacio sam se prema njemu i 
pokušao sam ga iščupati iz mase pocrnjelog lima koji ga je pritjesnio. Netko me je polivao 
vodom dok sam ja svim raspoloživim snagama vukao tijelo. Ruke su mi mjestimice prigorjele. 
No, njegova mije koža sklizala ispod ruku poput sapuna. Konačno sam ga iščupao iz auta, ali je 
bilo prekasno. Bio je pri svjesti do zadnjeg trenutka". Od užarenih komada automobila koje je 
eksplozija raznijela na sve strane, ranjeno je osam prolaznika, od kojih jedna osoba teško. 

Prema tvrđenju Tuksorove udovice, njihov kućni prijatelj bio je suradnik splitske Udbe "Đorđe". 
On je večer prije atentata bio u njihovom stanu i upadljivo se zanimao za Tuksorov dnevni plan 
sljedećeg dana. Visoki dužnosnici Udbe potvrđuju da je "Đorđe", kojeg je na vezi držao splitski 
udbaš Blagoje Zelić, sudjelovao u podmetanju bombe pod Tuksorov automobil. Prema njihovom 
svjedočenju, bomba je, kao i u prethodnim slučajevima, pripremljena u beogradskom Institutu za 
bezbednost genarala Jove Popovića, a između Zelića i Popovića posredovao je Stanko Čolak. 

Ubojstvo Josipa Preča 

Jedan od najtraženijih emigranata polovicom sedamdesetih godina, čija je glava bila ucijenjena 
na visoku svotu, bio je Josip Oreč, rođen 12. ožujka 1937. u Donjem Višnjiku kod Dervente, 
dužnosnik HRB-a. Oreč je, nakon izdržane zatvorske kazne, koncem 1961. pobjegao iz 
Jugoslavije u Italiju. Već sljedeće godine dospio je u Australiju. U drugoj polovici šezdesetih 
godina, kad je HRB aktivnost iz Australije prebacivalo u Europu, Oreč se preselio u Njemačku, a 
potom u Južnoafričku Republiku. 

Za nadzor male hrvatske zajednice u Južnoafrička Republika (JAR), Udba je zadužila svog 
agenta Vladu Pavlića. Oreč se s Pavlićem upoznao još u Australiji i kad su se ponovno susreli u 
Johannesburgu, poznanstvo je bilo obnovljeno. Pavlić se ubrzo preselio u istu zgradu gdje je 
Oreč stanovao. Prema zaključcima južnoafričke policije, Oreč očigledno nije ni slutio da mu 
Pavlić sprema ubojstvo i da je već pronašao pomagača u Branku Čučkoviću iz Rijeke. Kako je 
južnoafrička policija utvrdila, ubojstvo je pomno planirano: pred Božić 1978. Pavlić i Čučković 
poslali su svoje obitelji u Jugoslaviju, a zatim su kupili karte i za sebe. Dana 18. prosinca pozvali 
su Oreča na noćni ribolov. Oreč je upao u zamku i s ribolova se nikad nije vratio. 

Južnoafrička policija tvrdi da je ubojstvo Oreča najokrutnije koje se ikad dogodilo na području 
JAR. Ubojice su živoga Oreča palili po tijelu, a na kraju mu sjekirom raskolili glavu. Tijelo 
Oreča, svezano konopcem i umotano u deku i plastičnu vreću, izbacili su četrdesetak kilometara 
izvan Johannesburga. Nekoliko sati nakon zločina ubojice su napustili JAR avionom preko 
Frankfurta za Jugoslaviju. 


Ubojstvo Brune Bušića 

O planu Udbe da ubije Brunu Bušića prvi je konkretno progovorio bivši agent Službe za 
istraživanje dokumentacije (SID) Josip Majerski nakon bijega iz Jugoslavije u Njemačku. On je 
službenicima bavarske Zemaljske policije u Wuerzburgu 19. srpnja 1983. izjavio: “Prilikom 
posljednjeg kontakta s Kopsom koncem kolovoza 1978. rekao mije da se jednog dana u 10 sati 
trebam javiti u konzulat u Nurnbergu. Smatrao sam da će se raditi o normalnom susretu i nisam 
ništa pitao. Tog dana su u konzulat došli Kopsa, Jelić i još jedan Jugosloven. Kopsa ga je 
predstavio kao jednog od šefova tajne službe u Beogradu. Sjećam se da su ga Kopsa i Jelić 
oslovljavali sa Ivo. Taj Ivo mi je rekao da za mene napokon ima veliku zadaću. Rekao mi je da 
trebam ići u Francusku i pitao me poznajem li Brunu Bušića. Odgovorio sam da ga poznajem, ali 
da nemam bližih kontakata s njim. Ivo je rekao da trebam ići u Pariz i tamo naći zaposlenje. Na 
moje pitanje, odgovorio mi je jasno da Bruno Bušić treba biti ubijen. Ja sam mu rekao da ne 
želim biti umiješan u ubojstvo. Ivo mi je rekao da će moj posao biti da Bušića namamim na 
određeno mjesto. Dodao je da o svemu mogu razmisliti i sutra dati odgovor Kopsi. Odmah sam 
rekao Ivi da ne želim imati nikakve veze s ubojstvom. To je Ivu vrlo razljutilo. Sutradan sam dao 
Kopsi isti odgovor, nakon čega mi je on rekao da se što prije javim konzulu u Frankfurt. Trećeg 
dana sam otišao u Frankfurt, gdje mi je tamošnji konzul zapovjedio da se pripremim za povratak 
u Jugoslaviju.” 

Bruno Bušić je ubijen 16. listopada 1978., između 23 i 23,15 sati, u dvorištu zgrade koja se 
nalazi na adresi 57. rue de Belleville, Pariš 19eme. Na tijelu su utvrđene dvije ulazne rane: na 
desnoj strani glave iznad sljepoočice i na prsima, u blizini lijeve bradavice. Rana u lubanji imala 
je silaznu putanju; zrno se zaustavilo u desnoj strani glave. Drugi metak prošao je kroz srce, 
aortu, trbuh i pankreas te se zaustavio u kralježnici između trećeg i četvrtog pršljena; izazvao je 
interni izljev krvi. Radi se o dva identična metka, kalibra 7,65, bijelog metala, proizvoda firme 
Hirtenberger (Austrija). Svjedoci su izjavili da je jedna osoba dotrčala za žrtvom, pucala u nju i 
pobjegla. Na ulici se čula škripa automobilskih guma. Šturi opis te osobe: mlad čovjek, europski 
tip, niski rast oko 1,70 cm, srednja razvijenost, kestenjasta kratka kosa, odjeven u jaknu. 

Francuska policija je identificira samo jednog službenika SSUP-a kao mogućeg sudionika 
organizacije Bušićeva ubojstva: “Kroz prva dva tjedna mjeseca listopada, jedan Jugoslaven je 
privukao pažnju policije, posebice švedske policije. Radi se o određenom Petričević Josipu 
(identificiran kao Petričević Josip, rođen 16. 4. 1931. u Bregi, Jugoslavija, policijski inspektor, 
nastanjen u Beogradu). Došao je iz Beograda na Paris-Orly 4. listopada, potom je viđen 6. 
listopada u Goteborgu (Švedska), te 8. listopada u Oslu. Dolazi 12. listopada u Helsinki u pratnji 
jugoslavenskog premijera koji je bio u službenom posjetu Finskoj. Iz Finske 13. listopada putuje 
u Pariz (let Air France 791) s jednom neidentificiranom osobom koja mu je izgledala 
hijerarhijski nadređena. Dana 14. listopada otputovao je s Paris-Orliya za Beograd.” 

Ovdje ćemo citirati dio izjave Ivana Lasića, bivšeg načelnika Druge uprave u SSUP-u Beogradu, 
koju je dao djelatnicima Vijeća i kasnije je ponovio pred istražnim sucem Županijskog suda u 
Zagrebu: “Kad sam jednom navratio u Zagreb, Perković mije rekao: ‘Onaj 'Pitagora' mi stalno 
pravi probleme. Napije se i izaziva javne skandale. A ako milicija intervenira, on traži zaštitu 
službe. Ivane, on je izvrsno izvršio akciju u Parizu, u Veneciji i druge akcije, da ti ne nabrajam, 
ah mi se je popeo na glavu. Ima više zasluga nego nas deset, ah što mi vrijedi kad ga moram 
trpjeti’. Kad sam se vratio u Beograd, to sam pričao Stanku Čolaku, a on mi je rekao: ‘Bolan, 
Sindičić ti je takav. On ti je Pariz, Venecija i Zurich. Međutim, Josip će dok je živ imati s njim 
takve probleme. Sindičić se nikada neće promijeniti’. Ja sam shvatio da Čolak pod ‘Pariz, 
Venecija i Zuerich’ podrazumijeva ubojstva Brune Bušića, obitelji Stjepana Ševe i Stanka 
Nižića”. 

Do sada su identificirani sljedeći službenici SDS-a koji su imali značajniju ulogu u obavještajnoj 
obradi i pripremi ubojstva Brune Bušića: Stanko Čolak, Jovo Miloš, Mićo Marčeta i Jozo 
Petričević iz SSUP-a; Srećko Šimurina, Đuto Lukić, Max Manfreda i Mate Kuvačić iz SDS-a 
RSUP-a SRH; Jerko Dragin iz Centra SDS Rijeka; Blagoje Zelić, Jozo Duplančić i Čedo 
Matutinović iz Centra SDS Split; i Josip Perković iz Centra SDS Osijek. 

Prema rekonstruiranom postupku traženja i dobivanja suglasnosti te izdavanja naređenja za 
ubojstvo Brune Bušića, do sada su identificirani slijedeći državni i partijski dužnosnici koji su u 
tome morali imati značajniju ulogu u tome: Josip Broz Tito, predsjednik Predsjedništva SFRJ; 
Stane Dolanc, generalni sekretar CK SKJ; Vladimir Bakarić, predjednik Saveznog saveta za 
zaštitu ustavnog poretka; Franjo Herljević, savezni sekretar za unutrašnje poslove; Jakov 
Blažević, predsjednik Predsjedništva SRH; Milka Planine, predsjednica CK SKH; Marko Bezer, 
izvršni sekretar CK SKH; Zlatko Uzelac, republički sekretar unutrašnjih poslova SRH; Vinko 
Bilić, rukovoditelj SDS RSUP-a SRH; i Zvonimir Jurišić, predsjednik Savjeta za zaštitu 
ustavnog poretka Predsjeništva SRH. 

Upravo se očekuje početak glavne rasprave pred Županijskim sudom u Zagrebu protiv Vinka 
Sindičića, osumnjičenog za ubojstvo Brune Bušića. Vjerojatno će se tijekom suđenja saznati još 
brojne nove pojedinosti o tom slučaju, ali i o drugim akcijama SDS-a. Zaslugom Vijeća i 
Komisije koja je podnijela krivičnu prijavu protiv počinitelja ubojstva Brune Bušića i Državnom 
odvjetništvu RH dostavila dokumentaciju i saznanja o mogućim izvršiteljima, koju je prikupila 
uglavnom u suradnji sa Službom za zaštitu ustavnog poretka (SZUP) MUP-a RH, pokrenuta je 
istraga koja je dovela do izručenja Vinka Sindičića iz Škotske i podizanja optužnice. Vijeće 
Komisije je pripremilo cjelovit elaborat o saznanjima vezanim uz ubojstvo Brune Bušića i 
osumnjičenog počinitelja Vinka Sindičića za nadležna redarstvena i pravosudna tijela te ih 
redovito izvještava o novim saznanjima. 

Ubojstvo Nikole Miličevića 


U jutarnjim satima 13. siječnja 1980., na parkiralištu ispred svog stana u Frankfurtu, ubijen je 
hrvatski emigrant Nikola Miličević-Beban, bliski suradnik Brune Bušića i jedan od osnivatelja 
Ujedinjenih Hrvata Njemačke. Iza sebe je ostavio udovicu i petero djece između 4 i 12 godina 
starosti. Ime Nikole Miličevića nalazilo se na popisu šestorice Hrvata čije je izručenje Beograd 
1978. godine tražio u zamjenu za četvero njemačkih terorista uhićenih u Zagrebu. Kad ta 
trgovina nije uspjela, Beograd se odlučio na likvidaciju. Njemačka policija je utvrdila da oružje 
iz kojeg je Miličević ubijen potječe iz iste radionice u Mađarskoj, u kojoj je bilo pripravljeno 
oružje i za raniji pokušaj ubojstva Stipe Bilandžića. 

Glavni razlog za ubojstvo Miličevića vjerojatno je bio onemogućavanje otkrivanja stvarne 
pozadine ubojstva jugoslavenskog konzula u Frankfurtu Edvina Zdovca. Prema nekim 
pokazateljima, Miličević je naišao na trag da je suradnik hrvatske Udbe pod pseudonimom 
"Oskar", kojeg su na vezi držali inspektori Drugog odjela SDS-a RSUP-a SRH Đuro Lukić i 
Josip Perković, organizirao ubojstvo Zdovca po nalogu Udbe, odnosno tadašnjeg Titovog 
zamjenika Stane Dolanca, s kojim je Zdovac bio u osobnom sukobu. Osim toga, kako je 
svojedobno pisala Nova Hrvatska, Udba je preko svojih suradnika saznala da Zdovac ima bliske 
kontakte s njemačkim vlastima. 


Ubojstvo Antuna Kostića 

Ujutro, oko sedam sati, 9. listopada 1981., član HRB-a Antun Kostić, rođen 26. rujna 1943. u 
Brodskom Varošu, po običaju je došao na parkiralište ispred zgrade u kojoj je stanovao, da bi se 
automobilom odvezao na posao. Upravo kad je prilazio automobilu, pritrčao mu je nepoznati 
čovjek i u njega ispalio tri hica iz revolvera cal. 7,65 s prigušivačem, od čega su dva bila 
smrtonosna: jedan u glavu i drugi u prsni koš. Kostić je izdahnuo na putu za bolnicu. Prema 
izjavama svjedoka, ubojica je bio nizak čovjek s crnim brčićima, s kariranom kapom na glavi i 
crnim puloverom. Antun Kostić je iza sebe je ostavio ženu i dvije maloljetne djevojčice. 

Prema izjavi višestrukog agenta Josipa Majerskog, koju je dao njemačkoj policiji nakon svog 
povratka u Jugoslaviju Udba se posebice zanimala za Stanka Nižića i Antuna Kostića. O njima 
su ga više puta ispitivali inspektori Udbe Kazimir Rajković, Mate Prka i Max Manfreda. 
Majerski tvrdi da mu je na osnovi tih razgovora bilo jasno kako Udba planira Kostićevu 
likvidaciju. 

U blizini Antuna Kostića Udba je imala nekoliko agenata: suradnika Centra SDB-a Tuzla pod 
pseudonimom "Kozara", kojeg je na vezi držao Mehrned Bajrić; te suradnike udbine centrale u 
Zagrebu pod pseudonima "Oskar" i "Boem", koje su na vezi držali Đuro Lukić i Josip Perković. 

Ubojstvo Stanka Nižića 


U noći, 24. kolovoza 1981., ubijen je revolverskim hicima iz najneposrednije blizine, na svom 
radnom mjestu u zuriškom hotelu Kindli, tridesetogodišni hrvatski emigrant Stanko Nižić, član 
HRB-a. 

Kao i u mnogim drugim slučajevima, glavni doušnik u blizini Stanka Nižića bio je agent splitske 
Udbe "Širnun". On je, preko Blagoja Zelića, Udbi dojavljivao stvarne i izmišljene namjere 
Stanka Nižića, među ostalim da planira ubojstvo Josipa Broza Tita i da nabavlja diverzantski 
materijal za izvođenje diverzantsko-terorističkih akcija u Jugoslaviji. Te prijave su Nižića dovele 
na vrh udbine liste za odstrijel i na kraju ga stajale života. 

Prema izjavama visokih dužnosnika SDS-a, koje se upravo provjeravaju, u likvidaciji Stanka 
Nižića sudjelovali su Vinko Sindičić i suradnik bosanske centrale SDB-a pod pseudonimim 
"Cico 2". 

Ubojstvo Mate Kolića 


Jedan od šefova protuemigrantskog odjela republičke Udbe u Zagrebu, Josip Perković, poslao je 
23. studenog 1979. šifriranu "Depešu br. 25" sljedećeg sadržaja u Beograd: “Saradnik ‘Šime’ nas 
je obavijestio 22. 11. da ekstremni emigranti Kolić Mate, Kovačević Mirko, Dizdra Paško, Buljat 
Slavko i Špika Marinko organiziraju diverzantsku akciju u prostorije novog jugoslavenskog 
kluba za Dan Republike u Parizu u blizini centra Pompidu. Diverzantsku napravu s kojom bi se 
izazvao požar izradili su Mate Kolić, Paško Dizdar i Špika Marinko, i naprava se trenutno nalazi 
u krojačkoj radionici kod Buljat Slavka. Saradnik je vidio ovu napravu, koja je istovjetna sa 
napravom koju je ova grupa pripremila i prošle godine za izvođenje diverzantske akcije, također 
povodom Dana Republike kada smo ovu akciju spriječili preko saradnika ‘Šime’ anonimnom 
dojavom francuskoj policiji... Saradnik predlaže da bi i ovog puta mogli intervenirati na sličan 
način kao i 1978. ili pak da se preko naše Ambasade na određeni način daju neki podaci 
francuskoj policiji kako bi se ova akcija spriječila. Saradnik je u mogućnosti da nam osigura 
jednu ovakvu napravu jer ih je izrađeno više komada radi uvida i lakšeg suprostavljanja ovoj 
vrsti diverzija. U toku dana saradnik će kontaktirati Kolić Matu kada će vjerojatno raspolagati sa 

više detalja oko priprema za ovu diverzanstku akciju o čemu ćemo vas odmah obavijestiti. Josip 
Perković”. 

Na osnovi te i sličnih depeša, u Beogradu je donesena odluka o likvidaciji Mate Kolića. U 
ponedjeljak 19. listopada 1981., u sedam sati i 25 minuta, Mate Kolić je sa svojom suprugom 
Brankom izašao iz stana u ulici Guichard Ucachan u Parizu. Nekoliko sekundi nakon što su ušli 
u automobil, odjeknula je snažna eksplozija. Branka Kolić je od pritiska eksplozije izbačena iz 
automobila i lakše ranjena. Mate Kolić je teže ranjen i nije uspio napustiti automobil. Izdahnuo je 
od rana i požara koji je zahvatio automobil. Policijska istraga je utvrdila da je bomba bila 
postavljena ispod lijeve, vozačeve strane automobila. Mate Kolić je iza sebe ostavio dvoje 
maloljetne djece. 

Ubojstvo Đure Zagajskog 

U noći od subote na nedjelju, 26. na 27. ožujka 1983., ubijen je emigrant Đuro Zagajski, rodom 
iz Zagreba. Njegovo mrtvo tijelo, razmrskane lubanje, pronađeno je na otvorenom polju u 
munchenskom parku Vrt fazana. Zagajski je bio prijatelj i suradnik prethodno ubijenih Stanka 
Nižića i Antuna Kostića. 

Mjesecima prije ubojstva Zagajskog, suradnik zagrebačke Udbe pod pseudonimom "Karlo", 
dostavljao je izvješća o aktivnostima hrvatskih emigranata u Njemačkoj i Švicarskoj. Glavna 
osoba u tim izvješćima bio je Đuro Zagajski. U izvješću od 29. srpnja 1982., "Karlo" je optužio 
Zagajskog da priprema diverzantske akcije protiv Jugoslavije. Iza pseudonima "Karlo" krio se 
čovjek kojeg je Zagajski poznavao iz Zagreba i kojem je vjerovao, jer nije znao da je Udba 
"Karlu" oprostila jedno ubojstvo i poslala ga u inozemstvo na "specijalne zadatke". "Karla" su na 
vezi držali službenici Centra SDS Zagreb Milan Munjas i Mišo Deverić, a izvješća o suradnji s 
"Karlom" dostavljali su tadašnjem šefu Franji Vugrincu. 

Ubojstvo Stjepana Đurekovića 

Stjepan Đureković je rođen 8. kolovoza 1926. u Bukovcu kod Petrovaradina. Zahvaljujući radu u 
INA-i i druženju s poznatim partijskim funkcionarima, npr. Petrom Flekovićem, i njihovim 
sinovima, primjerice Mišom Brozom i Vanjom Špiljkom, Đureković je saznao mnoge 
pojedinosti o skrivenoj strani života jugokomunističke nomenklature. Zato je njegov odlazak u 
emigraciju 24. travnja 1982. uznemirio jugoslavenske političke i obavještajne krugove. Udbi je 
trebalo nekoliko mjeseci da prikupi osnovne informacije o pozadini Đurekovićeva bijega i težini 
posljedica tog čina za jugoslavensku državu. Pala je odluka da se problemi nastali oko 
Đurekovićeva bijega riješe njegovom likvidacijom. Đureković su u petak, 28. srpnja 1983., oko 
17 sati, kad je navratio u tiskaru u Wohlfahrtshausenu kod Miinchena, dočekala dvojica ubojica i 
ustrijelili s više hitaca u glavu i tijelo. Nakon toga su mu sjekirom raskolili glavu. 

Ivan Lasića, tadašnji načelnik Druge uprave SSUP-a, u izjavi Vijeću tvrdi da su ubojstvo 
Stjepana Đurekovića organizirali djelatnici Druge uprave SSUP-a Stanko Čolak, Božo Spasić i 
Predrag Đorđević, a izveli ga je grupa Željka Ražnjatovića-Arkana. Ubojicama je, tvrdi Lasić, 
ulazak u tiskaru omogućio Josip Perković preko svog agenta "Boema", urednika emigrantskog 
glasila "Hrvatska država" u Muenchenu, koji mu je dao duplikat ključa ulaznih vrata tiskare. 

Lasić: “U Beograd sam došao u travnju 1983. Nakon izvjesnog vremena, saznao sam za ubojstvo 
Stjepana Đurekovića. O tome me obavijestio moj kolega iz SIP-a, načelnik Druge uprave, Sreten 
Aleksić, telefonom ovim riječima: ‘Jutros ti je jedan manje, jedan je pronađen mrtav’. Upitao 
sam ga o kome se radi, a on je samo odgovorio: ‘INA direktor’. To je bilo sasvim dovoljno da se 

zna daje Đureković ubijen. Smatrao sam da o tome trebam odmah obavijestiti svog neposrednog 
šefa, podsekretara Srđana Andrejevića. Kad sam mu rekao o čemu se radi, otišli smo do sekretara 
Stane Dolanca da njega obavijestimo. Dolanc je odmah upitao: ‘Je li sve u redu?’ Odgovorio sam 
da nemam pojma o čitavom slučaju, da samo znam da je pronađen mrtav i da se spominje da je 
posrijedi političko ubojstvo. Dolanc je ponovio: ‘Je li sve u redu, što je s ekipom?’ Podsekretar 
mu je objasnio da ja ne znam ništa, da nisam u toku, a da Stanka Čolaka nema. Čolak je prije 
mene bio načelnik Druge uprave i nije u potpunosti predao dužnost, a već je bio imenovan za 
specijalnog savjetnika. Dolanc je dodao: ‘Opet će biti problema i optužbi na naš račun. Ubuduće 
moramo paziti kako to radimo’. Dan-dva poslije bio sam u kancelariji kod podsekretara, kad je 
ušao Stanko Čolak i rekao: ‘Sve je OK, ekipa je kompletna’. Dodao je: ‘Idem zvati Perkovića u 
Zagreb’. Nakon nekog vremena počelo se pričati kako je to uradila beogradska, Arkanova grupa. 
Arkan se čak otvoreno hvalio da je u tome sudjelovao. Otišao sam kod Čolaka i rekao: ‘Stanko, 
ovo nije u redu’. Čolak mije odgovorio: ‘Ne beri brige. Arkan je takav čovjek. To je poseban tip. 
To je grupa koja je završila i Šiptare’. Poslije tog slučaja sam boravio u Zagrebu i razgovarao s 
Perkovićem. Rekao sam mu da nisam bio u toku priprema, ali da iz svega ispada kako je sve 
prošlo maltene idealno. Perković je odgovorio: ‘Boga mi, više nego idealno’.” 

Ubojstvo Ante Đapića 

Brat hrvatskog emigranta Ante Đapića, stric istoimenog aktualnog čelnika Hrvatske stranke 
prava, danima ništa nije čuo o bratu. To gaje uznemirilo i 29. lipnja 1989. pošao gaje potražiti u 
stan. Pozvonio je, ali nitko nije odgovarao. Raspitivao se kod njegovih prijatelja i poznanika, ali 
je od sviju dobivao odgovor da ga već danima nisu vidjeli. Nakon toga je zamolio kućepazitelja 
da otvori stan. Kad su ušli u stan u ulici Mietshauses Karl-Jatho-Weg 10 u Nuernbergu, bili su 
zaprepašteni. Nasred stana ležao je u lokvi krvi Ante Đapić, izboden nožem i raskoljene glave. 
Jedna od rijetkih osoba u koju je Anto Đapić imao povjerenje i bez rezerve je primao u stan - bio 
je već spominjani suradnik zagrebačke Udbe pod pseudonimim "Karlo". 


POKUŠAJI UBOJSTVA HRVATSKIH POLITIČKIH EMIGRANATA 

Pored ubojstava i otmica sa smrtnim posljedicama. Vijeće je prikupilo saznanja i o nekoliko 
pokušaja ubojstva hrvatskih političkih emigranata, jer su organizatori ili počinitelji tih atentata 
otkriveni prije, za vrijeme ili nakon pokušaja izvršenja ubojstva, pa o tim slučajevima postoji 
obimna policijska i sudska dokumentacija koja je značajna za rekonstrukciju rada jugoslavenske 
tajne službe prilikom planiranja i izvođenja "ofanzivnih akcija".. 

Pokušaj ubojstva Gojka Bošnjaka 


Hrvatski emigrant Gojko Bošnjak, vlasnik gostionice u Karlsruheu, 28. prosinca 1973., vraćao se 
s tržnice, gdje je kupio namirnice potrebne za rad u restoranu: “Noseći stvari, ulazeći u dvorište, 
čuo sam kao da netko korača iza mene. Mislio sam da se djeca igraju. Zatim mi se učinilo kao da 
je pištolj škljocnuo. Osjetio sam neki dodir pod plećkom. Netko me probada prstom, pomislio 
sam. Okrenuo sam se, kad vidim Vlatka Mišića kako gura u mene pištolj s prigušivačem zvuka. 
Okinuo je, ali revolver nije opalio. Iz noge mu je tekla krv. Mišić je trznuvši pištolj iz džepa sam 
sebe ranio. Pištolj mu se zaglavio. Onda smo se hrvali i valjali po dvorištu. Ja sam ga napokon 
oborio i uspio razdvojiti prigušivač od pištolja”. 

Atentator Vlatko Mišić, Bošnjakov susjed iz Hercegovine, rođen 1939. godine u Ljutom Docu 
kod Mostara, uskoro nakon dolaska u Njemačku stekao je glas skitnice. Već 1969. napustio je 
redovni posao i pridružio se jugoslavenskom podzemlju u Njemačkoj. Godine 1970. uhićen je i 

osuđen zbog širenja krivotvorenih novčanica. Nakon izdržane kazne protjeran je u Jugoslaviju. 
Godinu dana kasnije vratio se u Njemačku - sa zadatkom da ubije Gojka Bošnjaka. 

Njemački stručnjaci su dokazali da je pištolj kojim je Mišić pokušao ubiti Bošnjaka marke 
Beretta, talijanske proizvodnje. Dr. Grossmann, sudski stručnjak za oružje, izjavio je kao svjedok 
pred sudom: “Pištolj je 10. lipnja 1965. prodan u Italiji osobi koja je putovala za New York. 
Vlasnik je 21. siječnja 1969. prijavio šerifskom uredu u Los Angelesu da mu je pištolj ukraden”. 
Okružni sud u Karlsruheu osudio je 11. svibnja 1974. Vlatka Mišića na deset godina zatvora 
zbog pokušaja ubojstva hrvatskog emigranta Gojka Bošnjaka. 

Vlatko Mišić izjavio je članovima Vijeća: "Kad sam protjeran u Jugoslaviju često su me pozivali 
i dovodili u Mostar na razgovore. Ucjenjivali su me, oduzeli mi putovnicu, prijetili mi kao i 
obitelji, te su već tada počeli plesti mrežu oko mene. Nakon dugog obrađivanja i prijetnji pristao 
sam na suradnju s Udborn. Sa mnom je kontakte ostvarivao neki Petar (Manojlović), Grizelj 
Stipe i Rade Vukojević. Međutim taj Petar je uvijek bio glavni u radu oko mene. Tako su mi, 
između ostalog, dali u zadatak da izvršim atentat na Gojka Bošnjaka. Ovaj zadatak direktno mije 
dao taj Petar, čije prezime ne znam. Nakon dogovora o atentatu, ja sam otišao u Njemačku, 
smjestio se u Karlsruhe. Budući da sam otezao izvršenje djela, stalno su mi dolazili nepoznati 
ljudi prijeteći da moram obaviti likvidiranje Bošnjaka ili ću sam biti ubijen. Oružje za izvršenje 
atentata, dobio sam na način da su mi dvojica nepoznatih rekli u restoranu Gojka Bošnjaka, da 
imam paket u sobi. Kad sam došao u sobu, u paketu je bio pištolj Bereta 7,65 mm i pun šaržer 
municije. Početkom 12. mjeseca 1973. kod mene je bio taj Petar sa još dvojicom nepoznatih, 
provjerio je kako idu pripreme i kada ću čin obaviti. Par dana nakon toga, ova dvojica nepoznatih 
zaprijetili su mi da u roku od tri dana obavim posao ili ću završiti u kanti za smeće. Konačno sam 
odlučio i krenuo na Gojka Bošnjka usred dana. Događaj se zbio pred Gojkovim restoranom, 
povukao sam i pištolj je opalio dok sam ga povlačio iza pasa, te tako prostrijelio sebi butinu 
lijeve noge. Tada je došlo do hrvanja između mene i Gojka, a nedugo zatim stigla je policija. Ja 
sam uhapšen, te za to djelo suđen na deset godina zatvora. Izdržao sam sedam i pol godina. Kad 
sam došao u Mostar, rekli su mi da sam za njih mrtav, jer nisam izvršio zadatak". 

Priprema ubojstva Stipe Bilandžića 

Stjepan Bilandžić, vođa Hrvatskog narodnog otpora i urednik organizacijskog glasila Otpor, 
preživio je nekoliko atentata. U njegovom dosjeu inspektor Centra SDS Osijek - Ispostava 
Slavonski Brod Milan Popović je zapisao: “Konačan cilj obrade je da se na osnovu prikupljenog 
materijala o neprijateljskoj i terorističkoj djelatnosti Bilandžić privede na sud ili u krajnjem 
slučaju da se izvrši likvidacija u inozemstvu uz prethodno odobrenje viših organa SDS.” 

U predvečerje 30. listopada 1975. nepoznati atentator je pucao kroz prozoru siluetu čovjeka koji 
je sjedio za radnim stolom u uredu Stjepana Bilandžića. Atentator nije znao da su Bilandžić i 
njegov knjigovođa nekoliko dana ranije zamijenili kancelarije. Knjigovođa je ranjen metkom 
između lopatice i ključne kosti, ali je ostao živ. 

Nove pripreme za ubojstvo Stipe Bilandžića Udba je započela preko suradnika Centra SDS 
Osijek pod pseudonimom "Hamilton", kojeg je na vezi držao inspektor tog Centra Josip 
Perković. Udbi nije bilo poznato da je "Hamilton" suradnju izdao njemačkoj tajnoj službi i 
započeo dvostruku igru. 

Citiramo najvažnije dijelove "Hamiltonova" svedočenja pred članovima Vijeća: "Perkoviću sam 
najprije davao sitne informacije o kretanju emigranata. Većinu tih informacija sastavljali su 
njemački obavještajci i plasirali putem mene. Oni su se čudili kako Udba dobro prihvaća 

bezvrijedne informacije. Nešto im je bilo sumljivo. Pretpostavljali su da Udba priprema neki 
značajniji zadatak za mene. Ta pretpostavka ubrzo se ostvarila. Nakon nekoliko mjeseci Perković 
je počeo inzistirati na neposrednom sastanku. Susreli smo se 25. studenoga 1975. u Zurichu. S 
Perkovićem je bio neki Alija Đonlić. On je hodao ili iza nas ili ispred nas. Švicarska policija nas 
je cijelo vrijeme pratila i na kraju uhapsila svu trojicu. To je bio dogovor između njemačke i 
švicarske tajne službe kako bi došli do podataka o Perkoviću i za dossier o njemu. Cijelu noć su 
ga policijski obrađivali. A rekli su mu da su ga uhapsili zato što je bio u društvu sa mnom. U 
zatvoru smo proveli jedan dan. Otpušteni smo i protjerani iz Švicarske. Nakon dva dana, 
Perković me nazvao i pitao što je bilo. Rekao sam da se sve zbilo zato što me je pratila švicarska 
policija, jer sam se tada bavio trgovinom oružjem. Ipak, Nijemci nisu bili sigurni o čemu se radi 
kada me je Perković pozvao na novi sastanak u Trst. Sumnjali su da je Udba možda otkrila 
dvostruku igru i da me hoće kindapirati. Za to im je Trst bio najpogodniji. Međutim, taj sastanak 
je propao zbog greške talijanske obavještajne službe. Trebala me štititi, ali su se trojica 
talijanskih agenata tako nalijepili na mene, da je i najveća budala mogla vidjeti da nešto nije u 
redu. Perković je samo prošao pokraj mene držeći ruku u džepu, što je bio ugovoreni znak za 
opasnost i signal da se sastank otkazuje. Prilikom trećeg sastanka, 27. rujna. 1977. u Trstu, 
Perković mije prvi put ponudio šezdeset tisuća maraka za ubojstvo Stjepana Bilandžića. Nijemci 
su mi prije rekli da prihvatim sve što mi Perković predloži. Zato sam prihvatio Perkovićevu 
ponudu. Rekao mije da ću pištolj s prigušivačem dobiti u Njemačkoj i da otvorim račun u nekoj 
švicarskoj banci. Nijemci su htjeli odigrati igru do kraja kako bi imali potpune dokaze protiv 
Udbe. Čak su mislili, u dogovoru s Bilandžićem, inscenirati njegovo ubojstvo i pogreb, ali su 
odustali radi straha od reakcija njegovih radikalnih sljedbenika. Nisu bili sigurni da će sve držati 
pod kontrolom. Perkovića sam pokušao nagovoriti na ubojstvo Franje Gorete, koje bi se naravno 
također simuliralo. Perković je to odbio. Rekao je kako mu je trenutno najvažniji Bilandžić, a da 
se nakon njega može ići na Goretu. Nitko mi ne može reći da lažem, jer sve moje kontakte s 
Perkovićem su snimale njemačka, švicarska i talijanska tajna služba. Oni imaju trake, fotografije 
i pisma. Perković mi je javio da će doći kod mene u Ludwigshafen na konačni dogovor, ali nije 
rekao kada. Njemačka policija mu je pripremila zamku. Prisluškivali su sve moje telefonske 
brojeve te stalno nadzirali moj restoran i sve okolne ulice. Odlučili su ga uhapsiti. Perković je 
nazvao u moj lokal 22. studenoga. 1977. i rekao mi da se nalazi u blizini. Pozvao me da dođem u 
ulicu nekoliko stotina metara dalje. Rekao sam mu da dolazim za desetak minuta, jer moram 
završiti neki posao u lokalu. Htio sam dati vremena njemačkim policajcima da opkole mjesto na 
koje me je Perković pozvao. Pošao sam tamo i iz daljine sam vidio Perkovića. S njemačkom 
policijom sam se dogovorio da im dam znak kad mi Perković bude predavao oružje. Htjeli su ga 
uhapsiti u tom trenutku. Ali, Perković mi se samo približio, predstavio mi čovjeka koji će dalje 
sa mnom kontaktirati i udaljio se nekoliko koraka. Taj drugi me je pozdravio, zavukao ruku 
ispod sakoa i htio mi nešto predati. Mislio sam da se radi o pištolju i dao sam ugovoreni znak 
njemačkim policajcima. Njih je bilo desetak u blizini. Neki su se ponašali kao prolaznici, a neki 
su bili prerušeni u čistače ulica. Odmah su se bacili na tog Perkovićeva suradnika. Nakraju se 
ispostavilo da mi taj nije imao namjeru predati pištolj, već kuvertu sa šest tisuća maraka kao 
akontaciju za likvidaciju Stipe Bilandžića. Njega su uhapsili, a Perković im je pobjegao. 
Njemačka policija mi je rekla da im je taj drugi, Ilija Svilar, ispričao sve što je znao: kako su 
došli u Njemačku, gdje su spavali, i tako dalje". 

Nakon povratka u Jugoslaviju Josip Perković je dao izjavu o tom događaju, u kojoj je među 
ostalim zapisao: "Izjava o neuspjelom izvršenju operativnog zadatka u SR Njemačkoj 
22.11.1977.godine. U toku septembra, oktobra i novembra ove godine vršene su pripreme za 
kontakt sa saradnikom 'Hamiltonom' koji je trebao uslijediti u SR Njemačkoj da bi se saradniku 
prenijeli specijalni zadaci. U dogovoru sa dmgovima u I Odjelu SDS RSUP odlučeno je, da osim 
mene na put krene i pomoćnik načelnika opr. odjela u Centru SDS Osijek Svilar Ilija. Nakon 
odluke da se putuje iz Zagreba avionom za Frankfurt dana 21. 11. o.g. u I Odjelu SDS RSUPa 

SRH obavljene su posljednje pripreme za ovo putovanje i dogovoreno kako sam već rekao da sa 
'Hamiltonom' prvi u kontakt stupi drug Svilar i da mu prenese da će se naredni kontakt na kojem 
je saradnik trebao primiti specijalni zadatak održati 22.11. o.g. u Stuttgartu kod televizijskog 
tornja... Kada je 'Hamilton' nailazio ništa sumljivo nije primijećeno i tog trenutka osim nas 
trojice na ulici se nalazio nama za leđima jedan muškarac star oko 30 godina. Tog trenutka Svilar 
i ja smo se razdvojili, jer smo ocijenili da nas je 'Hamilton' uočio i u to vrijeme razdaljina između 
nas trojice bila je 50 m. Svilar je nastavio hod i na sredini tog prostora sastao se sa 'Hamiltonom'. 
Nakon rukovanja između njih dvojice vidio sam da su započeli razgovor i tog trenutka na 
udaljenosti od njih 30 - 50 m iz jedne od pokrajnih ulica iz pravca 'Hamiltonovog' lokala vrlo 
žurno je izašao jedan muškarac star oko 30 godina u zelenom tri-četvrt zimskom kaputu 
(hubertus) svijetlih hlača, plave malo duže kose, moderne frizure s muškom torbicom pod 
rukom. Odmah iza njega njega također vrlo žurno dolazi još jedan muškarac približno istih 
godina, obučen u tamni mantil, vjerojatno crni, po mojoj ocjeni kada je uočio 'Hamiltona' i 
Svilara pravi polukrug i staje nasuprot mjesta gdje se nalazio ovaj prvi. Ocjenio sam da je 
nenormalna sitiuacija ... Tog trenutka pretpostavljao sam, da sam i sam pod pratnjom, odlučujem 
se da to provjerim, prelazim ulicu i ulazim u jedan blok manjih ulica i nakon njihovog prolaska 
utvrđujem da nisam pod pratnjom. Nakon izvjesnog vremena bilo mi je jasno da je Svilar 
uhapšen... Javio sam se o Centar Osijek što se dogodilo i pribavio broj telefona načelnika I 
Odjela SDS RSUP-a SRH kojem sam se direktno javio. Nakon razgovora s njim sugerirao mi je 
da ako postoji ikakova mogućnost da napustim Njemačku. Nakon sagledavanja situacije moje 
vlastito mišljnje je da je supruga saradnika 'Hamiltona' saradnik njemačke policije. Na ovakav 
zaključak me upućuju i ranije nejasne situacije oko saradnika 'Hamilton'. Njegovu izdaju 
isključujem, jer u tom slučaju nebi došlo do hapšenja Svilara na mjestu gdje je izvršeno, odnosno 
došlo bi i do mog hapšenja i postoji mogućnost, da saradnik za čitav slučaj i nezna. Operativni 
radnik: Josip Perković". 

Perković, Svilar i 'Hamilton' trebali su se naći u Stuttgartu s inspektorom Centra SDS Split 
Ćirom Galešićem koji je bio zadužen da suradniku 'Hamiltonu' preda "specijalno sredstvo" za 
"specijalni zadatak". Prema izjavi Marka Križanovića, tadašnjeg inspektora u Drugom odjelu 
Centra SDS Split, koju je dao članovima Vijeća, Ćiro Galešić je u Muenchenu imao suradnika- 
bazu pod pseudonimom "Vanja", kod kojega je bilo pohranjeno oružje (pištolj s prigušivačem) 
namijenjeno ubojstvu Stipe Bilandžića. 

Dok je Svilar ležao u njemačkom zatvoru, Beograd je stvarao plan kako ga osloboditi. Tako je 
10. veljače 1978. u Beogradu uhićen njemački državljanin Eberhard de Haan, službenik jednog 
njemačkog radničkog sindikata, pod optužbom da se bavio špijunažom. Dva mjeseca kasnije, 13. 
travnja 1978., razmijenjen je za Svilara. 

Pokušaj ubojstva Franje Gorete 


Najkritičniji dan u opasnom životu hrvatskog emigranta Franje Gorete bio je 13. prosinac 1980. 
kad su ga udbini plaćenici George Huber i Adam Lapčević pokušali ubiti u njegovom stanu u 
Saarbrueckenu. 

Franjo Goreta je opisao taj događaj: “Samo sam malo otvorio vrata. Nikad ih nisam širom 
otvarao. Vidim da su mi ljudi nepoznati, pogledam naniže i vidim da jedan u ruci drži pravi mali 
top, revolver cal. 45. Sve se odvijalo velikom brzinom. Pokušao sam zatvoriti vrata, ali ni oni 
nisu bili slabići, nisam uspio. Reagirao sam refleksno i bacio se prema vratima spavaće sobe koja 
su bila zatvorena. Probio sam vrata i bacio se prema krevetu. Ispod jastuka je bio moj revolver 
Srnith & Wesson. Napipao sam ga i znao sam da sam spašen. Počela je pucnjava s obiju strana. 
Oni su pucali nasumce, jer nisu znali gdje sam. Jedan moj metak pogodio je Lapčevića u predjelu 

grudnog koša. Huber je počeo bježati niz stepenište. Poslije je i sam priznao kako je gledao da ga 
imam na nišanu i pomislio je da je gotov. Međutim, peti metak je zatajio. Kako sam često taj 
revolver nosio za pojasom, vjerojatno je municija povukla vlagu.” 

Atentatori su uspjeli pobjeći. Međutim, budući da je Lapčević krvario, Huber ga je odlučio 
ostaviti u jednoj bolnici kod Munchena. Njemačkoj policiji, koja je već tragala za atentatorima, 
to je bio dovoljan trag. Sljedećeg dana uhićeni su Lapčević i Huber, ali i njihov nalogodavac 
Dragan Barać. Zemaljski sud u Saarbrueckenu osudio je 22. srpnja 1981. Hubera na četrnaest, 
Baraća na dvanaest i Lapčevića na osam godina zatvora. 

O tom događaju je i Dragan Barać dao opširno svjedočanstvo pred članovima Vijeća, čije 
najvažnije dijelove citiramo: “U strahu za moju familiju koja se nalazila u domovini, a i za moju 
osobnu sigurnost, ja sam stalno izvrdavao da ne napravim ono što je od mene zahtjevao Blagoje 
Zelić. Tražio je da ja Franju Goretu ubijem željeznom štangom. Pored svih obećanja - novac, 
položaj, oslobođenje od kazne itd.- ja to nisam napravio. Ovdje moram napomenuti da sam ja 
stvarno bio doveden dotle da ja to i napravim. U proljeće 1980. ja sam bio pozvan u Sloveniju na 
Bled gdje sam se sastao sa Zelićem i jednim starijim čovjekom kojeg je Zelić oslovljavao sa 
'Stari'. Poslije tog susreta par nedjelja poslije su me pozvali u Ljubljanu gdje me je sačekao Zelić 
u društvu meni nepoznate osobe. Tada su mi dali pištolj s prigušivačem. U međuvremenu su 
dvije osobe stigle iz Beograda te donijeli ampule za uspavljivanje i posebnu municiju. Po 
povratku u Njemačku, ja sam otišao kod Gorete te tu istu večer upotrebio ampule. Iako su Goreta 
i njegova zaručnica pali u dubok san, ja sam tada shvatio da ih ne mogu ubiti. Sutradan sam javio 
Zeliću da ampule nisu djelovale. U džepu sam imao putovnicu na prezime Mandić i avionsku 
kartu za Francusku. Da sam to tada učinio, mogao sam za par sati nestati. Poslije su me ponovno 
pozvali u Zagreb gdje me je sačekao Zelić te mi rekao da će sa mnom ići dva čovjeka te da je 
moj posao da ih uvedem kod Franje Gorete, a da će oni izvršiti posao. Po povratku u 
Saarbruecken obavjestio sam Zelića da Franjo u mene sumnja i da ja ne mogu više njemu prići. 
Tada su ponovno počeli kontakti od strane Zelića sa naredbom da nađem dva izvršioca te da im 
dam Franjinu sliku i adresu. Nakon što sam uhapšen, bilo je više prijetnji preko moje žene koja 
mi je dolazila u posjetu, da dobro pripazim što ću reći, jer da trebam znati što oni rade s 
izdajicama". 

Nakon prvih višestranačkih izbora u Hrvatskoj te agresije JNA i paravojnih srbočetničkih 
formacija na RH, i Dragan Barač i Franjo Goreta stavili su se na raspolaganje hrvatskoj državi i 
ministarstvu obrane. Stoga je Vijeće početkom 1994. godine organiziralo njihov susret i 
pomirenje. Goreta je oprostio Baraču, ali je rekao da će nakon potpunog oslobođenja Hrvatske i 
stabiliziranja hrvatske države podnijeti tužbu protiv organizatora atentata, prvenstveno protiv 
Blagoja Zelića. To je učinio 12. svibnja 1999. Nakon što je Komisija dostavila Državnom 
odvjetništvu dokumentaciju s kojom je raspolagala o tom slučaju, Državno odvjetništvo je 
prihvatilo Goretinu tužbu i naredilo istragu protiv Blagoja Zelića. Međutim, Zelić je kratko 
nakon toga umro. 

Atentat na Nikolu Štedula 


U petak, 14. listopada 1988., u zrakoplovu švicarske zračne kompanije sletio je na londonsku 
zračnu luku čovjek s putovnicom u kojoj je stajalo - Rudolf Lehotzky; adresa: 3A Av. Cales 
1206, Ženeva. Dotični se carinskim službenicima predstavio kao trgovački putnik. Sutradan, 15. 
listopada, u subotu, vlakom je nastavio put u škotski grad Edinburg. Istoga dana, kasno 
poslijepodne, Lehotzky je uzeo sobu u edinburškom hotelu Old Waverly i unajmio automobil u 
poslovnici rent-a-car kompanije Avis. Trećeg dana, 16. listopada, u nedjelju, krenuo je 
unajmljenim kolima u gradić Kirkcaldy. Nakon što je stigao tamo, u više je navrata zaustavljao 

mještane sa zamolbom da mu pokažu put do ulice Glen Lyon Road. U toj je ulici, naime, živio 
Nikola Štedul, predsjednik Hrvatskog državotvornog pokreta (HDP). Elisabeth Woods, sobarica 
u hotelu u ulici Glen Lyon Road, tijekom tri dana viđala je preko puta svoje sobe parkirana crna 
kola s crvenom prugom. U njima je sjedio čovjek slavenske fizionomije i čitao novine. Nešto joj 
je bilo čudno te je zapamtila registracijsku oznaku automobila. Nikola Štedul je svakodnevno 
točno u sedam sati izvodio u šetnju svog njemačkog vučjaka Pašu, inače dobro istreniranog psa- 
čuvara. U ponedjeljak, 17. listopada, Štedulova susjeda Joan Ward, dokona stara gospođa, 
primijetila je kako nepoznati muškarac sjedi u automobilu nedaleko od Štedulove kuće i 
promatra ulicu. Sljedećeg dana, 18. listopada, Štedulov susjed James Napier Blount, također je 
primijetio istog muškarca kako sjedi u automobilu i promatra ulicu. Tog dana se Štedul kasno 
vratio iz sveučilišne knjižnice i započeo pisati članak za glasilo HDP-a Hrvatski tjednik, koji je 
izlazio u Australiji. Članak je dovršio tek oko pet sati ujutro 19. listopada. Tog dana ujutro 
Lehotzky je ponovno opservirao Ulicu Glen Lyon Road. Umirovljeni pismonoša Eric Martin ga 
je primijetio i, zbog čestih provala u kuće, zapisao je broj automobila: F 440 - AFK. Lehotzkyje 
poslijepodne na TV-u gledao prijenos utakmice nogometnih reprezentacija Škotske i Jugoslavije, 
koja je završila neriješeno 1:1. U četvrtak, 20. listopada, Štedul je mimo običaja iz stana izašao 
nešto kasnije, oko osam sati. Kratko je sa psom šetao ulicom i zatim je skrenuo u obližnju 
šumicu. Nakon petnaestak minuta vraćao se nazad i stotinjak metara prije svoje kuće zapazio je 
kako mu se iz suprotnog pravca polagano približava automobil. Kad je došao do njega, vozač je 
prikočio i nagnuo se prema prozoru. Štedul je pomislio da je čovjek zalutao u gradu i da traži 
pomoć. Nagnuo se prema prozoru. U tom trenutku je Lehotzky potegnuo pištolj s prigušivačem i 
ispraznio cijeli šaržer u Štedula. 

Nikola Štedul opisuje taj događaj: “Nisam odmah osjetio bol i shvatio što se događa. Vidio sam 
samo dva bljeska iz prigušivača. Nekako sam se okrenuo napola nadesno i tek mi je onda postalo 
jasno što se događa, jer on nije prestajao pucati. Poslije toga su kola odletjela, a ja sam opazio 
kako mi krv ide iz usta i mislio sam da nemam više od jedne ili dvije minute života. Želio sam 
otpuzati nekako do kuće da kažem ženi i djeci zbogom. Otpuzao sam jedno dva-tri metra, kad 
sam izgubio snagu. U tom trenutku iz kuće je naišla susjeda i pitala me što se dogodilo. Imao 
sam toliko snage kazati da sam ustrijeljen. Ona je otrčala i pozvala ambulantu i policiju. Poslije 
toga je otrčala obavijestiti moju ženu. Ja nisam mogao pričati, jer mi se naboj zaustavio u 
zubima. Ispljunio sam naboj i slomljene zube. Drugi naboj je prošao kroz grlo i zato sada imam 
promijenjen glas. Ta dva naboja nisu bila opasna po život, nego onaj koji je prošao pored 
bubrega, povrijedio mi arteriju i zaustavio se u plućima pored srca.” 

Otprilike u isto vrijeme kad se Lehotzky dovezao do uzletišta u Edinburgu, vratio unajmljeni 
automobil i sjeo u zrakoplov za London, umirovljeni pismonoša Eric Martin pričao je 
policajcima kako je prethodnih dana zapazio sumnjiva kola registarskih oznaka F 440 - AFK. 
Inspektor David Fraser u žurbi je zapisao podatke na dlan i odjurio u policijsku postaju. Ubrzo je 
saznao da automobil pripada agenciji Avis i da je bio iznajmljen Rudolfu Lehotzkom, koji se 
upravo nalazi u zrakoplovu koji za dvadesetak minuta treba sletjeti u londonsku zračnu luku 
Heathrow. Frazer je odmah izdao nalog za uhićenje. Engleska policija je opkolila zrakoplov u 
kojem se nalazio Lehotzky. Dvojica detektiva ušla su unutra, a pilot je zamolio putnika 
Lehotzkog da se javi u pilotsku kabinu. Ovaj se nije odazvao, nego je na svom mjestu čekao da 
svi putnici napuste zrakoplov. Dvojica detektiva su mu prišla i objasnila da je uhićen na što je 
Lehotzky burno protestirao. 

Štedul: “Sljedećeg dana, u bolnici u Edinburgu su mi rekli da je u Londonu uhićen neki sumnjivi 
čovjek. Pitali su me poznajem li nekog Lehotzkog. Odgovorio sam da za njega nikad nisam čuo. 
Prišla mi je moja supruga i ispričala mi kako su je nazivali Hrvati iz cijelog svijeta te rekli da su 
spremni napasti jugoslavenske ambasade i poubijati osoblje. Pošto nisam mogao govoriti, uzeo 

sam papir na kojem sam napisao da se ne smije nipošto započeti s osvetničkim akcijama, jer bi to 
išlo na ruku Jugoslaviji. Na sreću, poslušali su me. Osam dana kasnije, 28. listopada, odvezli su 
me u policijsku postaju. Poredano je stajalo desetak ljudi. Počeo sam gledati zdesna nalijevo; 
četvrtog u redu prepoznao sam po očima i obrazima - kao napadača. To nije bilo teško. Pitali su 
ga kako mu je ime, a on je odgovorio na njemačkom: Tch heisse Vinko' / zovem se Vinko/.” 

Ivan Lasić, načelnik Druge uprave SSUP-a, umirovljen godinu dana prije atentata na Štedula, 
izjavio je sljedeće: “Pitao sam saveznog podsekretara Zorana Savičevića je li to djelo hrvatske 
službe ili njihovo, a on mije odgovorio: ‘Bilo zajedničko, a sad ničije!’ Po mojoj procjeni, kad je 
u pitanju Sindičić, Perković je morao znati za to. Sindičićev je pseudonim bio Pitagora. To sam 
čuo od Miče Marčete i znam iz papira.” Lasić je također izjavio kako mu je poznato da su Zoran 
Savičević i Josip Perković bili u stalnom kontaktu i dogovarali se o ublažavanju posljedica 
neuspjelog atentata na Štedula. 

Lovorka Vilenica, bivša nevjenčana supruga Vinka Sindičića, dala je izjavu Vijeću o svojim 
saznanjima o suradnji Vinka Sindičića sa SDS-om. Među ostalim, izjavila je kako je prilikom 
prve posjete Vinku Sindičiću u škotskom zatvoru nekoliko dana nakon njegova uhićenja, 
Sindičić od nje zatražio da posjeti Perkovića i izvjesti ga o situaciji. Također, prilikom svakog 
sljedećeg odlaska u Škotsku i povratka u Zagreb, ona je morala kontaktirati Perkovića, prenositi 
njegove poruke Sindičiću i obrnuto. 

Nikola Štedul je odlučio podnijeti kaznenu prijavu protiv Josipa Perkovića kao jednog od 
organizatora atentata, te je u tu svrhu zatražio od Komisije da mu se dostave dokumentacija i 
saznanja od značaja za taj slučaj. Gospodinu Štedulu je odgovoreno da Komisija raspolaže 
određenim dokumentima i saznanjima koji bi mogli biti od značaja za njegovu kaznenu prijavu, 
ali da njih može staviti na raspolaganje samo na zahtjev redarstvenih, pravosudnih ili drugih 
ovlaštenih državnih tijela. 


OBILAZAK GROBOVA PORATNIH ŽRTAVA KOMUNISTIČKOG SUSTAVA UBIJENIH U 
INOZEMSTVU 

Članovi Vijeća u razdoblju od 28. travnja 1992. do 15. rujna 1999. obišli su osobno ili su 
organizirali posjetu slijedećih grobova poratnih žrtava komunističkog sustava ubijenih u 
inozemstvu: 

- Brune Bušića u Parizu, Francuska 

- Mate Kolića u Parizu, Francuska 

- Stipe Mikulića u Goteborgu, Švedska 

- Mije Lijića u Goteborgu, Švedska 

- Nikice Martinovića u Klagenfurtu, Austrija 

- Stanka Nižića kod Zuericha, Švicarska 

- Damira Đurekovića u Zagrebu 

- Kreše Tolja, Vida Maričića i Mile Rukavine u Muenchenu, Njemačka 

- Nahida Kulenovića u Muenchenu, Njemačka 

- Franje Mikulića u Muenchenu, Njemačka 

- Stjepana Đurekovića u Muenchenu, Njemačka 

- Branka Jelića u Muenchenu, Njemačka 

- Ante Kostića u Muenchenu, Njemačka 

- Obitelji Stjepana Ševe u Stuttgartu, Njemačka 

- Marijana Šimundića u Stuttgartu, Njemačka 

- Petra Bilandžića u Koelnu, Njemačka 

- Josipa Senića u Wieslochu, Njemačka 

- Ante Đapića kod Nuemberga, Njemačka 


PRIJENOS POSMRTNIH OSTATAKA PORATNIH ŽRTAVA KOMUNISTIČKOG 
SUSTAVA UBIJENIH U INOZEMSTVU 

Dr. Ivo Protulipac 

Dana 26. lipnja 1994., u organizaciji Velikog križarskog bratstva u Hrvatskoj, posmrtni ostaci dr. 
Ivana Protulipca preneseni su u Domovinu i sahranjeni u obiteljskoj grobnici njegova učitelja dr. 
Ivana Merza na Mirogoju. Svetu Misu zadušnicu predvodio je pomoćni biskup zagrebački Marko 
Culej. 

Božidar Nagy, jedan od obnovitelja Velikog križarskog bratstva u Hrvatskoj, prilikom 
naknadnog pokopa posmrtnih ostataka dr. Ive Protulipca rekao je sljedeće: “Dr. Protulipac bio je 
već došao do Rima i bio je na sigurnom. Ondje je bio proveo dva mjeseca. Međutim, čuvši kako 
mnogi naši ljudi bježe vratio se natrag u Trst da pomaže našim ljudima. I stoga se slobodno može 
reći da je poginuo stvarno kao mučenik ljubavi prema svome narodu”. 

Kr ešimir Toli 


Na zahtjev rodbine pok. Krešimira Tolja, Komisija je organizirala prijenos njegovih posmrtnih 
ostataka s groblja u Muenhenu u Domovinu. Naknadni pokop posmrtnih ostataka pok. Krešimira 
Tolja obavljen je 26. listopada 1997. na mjesnom groblju Krpiševac u Veljacima. Ispred 
Komisije pogrebu su bili nazočni dopredsjednik Komisije Viče Vukojević i tajnik Komisije 
Florijan Boraš. 

Franjo Mikulić 


Na zamolbu rodbine i suboraca pok. Franje Mikulića, nekadašnjeg gradonačelnika Jastrabarskog, 
člana CK SKH, sudionika Hrvatskog proljeća i kasnijeg predsjednika Hrvatskog narodnog vijeća 
(HNV) u emigraciji, koji je kao politički emigrant preminuo pod nerazjašnjenim okolnostima 23. 
travnja 1983. godine, Komisija je - u suranji s Ministarstvom povratka i useljeništva, Klubom 
hrvatskih povratnika iz iseljeništva, Zagrebačkom županijom, Gradom Jastrebarsko i općinom 
Pisarovina - organizirala prijenos posmrtnih ostataka pok. Franje Mikulića s groblja u 
Muenchenu/SR Njemačka i, prema želji rodbine, njegov pokop 18. prosinca 1998. u obiteljskoj 
grobnici u Donjoj Kupčini. 

U ime Komisije pogrebu je bio nazočan sudac Ustavnog suda RH gdin Marijan Severinac, član 
predsjedništva Komisije. U ime Ministarstva povratka i useljeništva, Zagrebačke županije, Grada 
Jastrebarsko i općine Pisarovina, pogrebu su bili nazočni pomoćnik ministra Marijan Buconjić, 
župan Branimir Pasecki, gradonačelnik Stjepan Bakšić i načelnik Tomo Kovačević. 

Sprovodu su također bili prisutni Vlado Glavaš, predsjednik Kluba hrvatskih povratnika iz 
iseljeništva, te suradnici pok. Franje Mikulića iz vremena Hrvatskog proljeća Janko Bobetko, 
Ivan Penić, Dražen Budiša i Ante Todorić. 


Josip Senić 

Komisija je, na zahtjev rodbine pok. Josipa Senića, organizirala prijenos njegovih posmrtnih 
ostataka iz Wieslocha u Njemačkoj u Domovinu. Delegacija Kluba hrvatskih povratnika iz 
iseljeništva preuzela je u ponedjeljak 15. veljače 1999. godine posmrtne ostatke Josipa Senića na 
graničnom prijelazu Bregana. 

Josip Senić je bio istaknuti hrvatski domoljub i rođeni revolucionar. O tome najbolje svjedoči 
izjava Brune Bušića koja kaže da je sam počeo revolucionarno razmišljati tek nakon što je upoznao 
Josipa Senića. 

Posmrtni ostaci pok. Josipa Senića pokopani su uz vojne počasti 20. veljače 1999. na zagrebačkom 
groblju Mirogoj. U ime Komisije pogrebu je bio nazočan dopredsjednik Komisije Viče 
Vukojević. U ime Komisije, Ministarstva povratka i useljeništva, Grada Nova Gradiška i Kluba 
hrvatskih povratnika iz iseljeništva oproštajne govore održali su gđa Gordana Turić, ministar 
Marijan Petrović, gradonačelnik Ante Šolić i predsjednik Vlado Glavaš. 

Stanko Nižić 


Na zahtjev rodbine pok. Stanka Nižića Komisija je, u suradnji s Klubom hrvatskih povratnika iz 
iseljeništva, Generalnim konzulatom RH u Zuerichu, Županijom hercegovačko-neretvanskom u 
FBiH, organizirala prijenos njegovih posmrtnih ostataka iz Švicarske u Domovinu. 

Prijenos posmrtnih ostataka pok. Stanka Nižića popratila je jedna posebnost, a radi se o tome da 
je u cijeloj povijesti Kantona Zuerich, koji ima vrlo stroge propise o "brizi za grobnu tišinu 
preminulih", ovo tek drugi slučaj odobrenja ekshumacije i prijenosa nečijih posmrtnih ostataka. 
U odluci poglavarstva Grada Dietikon kod Zuericha, na čijem gradskom groblju su bili pokopani 
posmrtni ostaci pok. Stanka Nižića, stoji: "U Gradu Dietikonu do sada nije poznat nijedan slučaj 
ekshumacije. U cijelom Kantonu Zuerich poznat je jedan slučaj ekshumacije, odobren zbog 
posebnih obiteljskih razloga. U ovom slučaju ne radi se samo o posebnim obiteljskim razlozima, 
već i o činjenici da je preminuli bio na glasu kao borac za nezavisnu hrvatsku državu te ga se 
stoga danas smatra nacionalnim herojem. Zbog toga treba biti pokopan u svojoj Domovini. 
Prilikom odlučivanja između propisa o 'brizi za grobnu tišinu' i hrvatskih nacionalnih interesa, 
mora se uzeti u obzir da pokop preminulog 1981. nije bio moguć u njegovoj Domovini, te da 
njegovi roditelji nisu mogli biti nazočni pogrebu u Švicarskoj. Zbog toga se ovom zahtjevu 
udovoljava u smislu posebnog odobrenja". 

Ekshumacija posmrtnih ostataka pok. Stanka Nižića izvršena je 29. lipnja 1999., a ispraćaju 
posmrtnih ostataka pok. Stanka Nižića u Domovinu bio je nazočan generalni konzul RH u 
Zuerichu, gdin Slavko Novokmet. 

Naknadni pokop posmrtnih ostataka pok. Stanka Nižića obavljen je 11. srpnja 1999. na mjesnom 
Groblju Svetog Ivana u Crvenom Grmu kod Ljubuškog. Pogrebu su bili nazočni predstavnici 
državne Komisije za utvrđivanje ratnih i poratnih žrtava, Županije hercegovačko-neretvanske, 
Općine Ljubuški i Kluba hrvatskih povratnika iz iseljeništva, kao i suborci i prijatelji pok. Stanka 
Nižića iz Domovine i emigracije. 

Ante Đapić 

Na zahtjev rodbine pok. Ante Đapića, odnosno njegovog nećaka Ante Đapića, saborskog 
zatupnika i predsjednika Hrvatske stranke prava, Komisija je, u suradnji s Klubom hrvatskih 

povratnika iz iseljeništva, organizirala prijenos njegovih posmrtnih ostataka iz Njemačke u 
Domovinu. 

Naknadni pokop posmrtnih ostataka pok Ante Đapića obavljen je 17. srpnja 1999. na mjesnom 
groblju u Donjim Rujanima kod Livna. Pogrebu su bili nazočni predstavnici Komisije, Županije 
Hercegbosanske, Općine Livno, Hrvatskog društva političkih zatvorenika i Kluba hrvatskih 
povratnika iz iseljeništva, kao i suborci i prijatelji pok. Ante Đapića iz Domovine i emigracije. 

Bruno Bušić 


Na zahtjev rodbine i vodstva Zaklade Ante Bruno Bušić, koja je nositelj cijeloga projekta, 
Komisija upravo radi na organizaciji prijenosa posmrtnih ostataka Brune Bušića iz Pariza u 
Zagreb, gdje će biti pokopani u grobnicu koja se dovršava na Mirogoju. Nakandni pokop 
posmrtnih ostataka Brune Bušića planira se za 16. listopada 1999. Otprilike tjedan dana prije 
toga izvršiti će se ekshumacija posmrtnih ostataka i, u organizaciji Veleposlanstva RH u 
Francuskoj i Hrvatskog katoličkog centra u Parizu, organizirati će se njihov svečani ispraćaj. U 
Zagrebu će se prirediti svečani doček, a lijes će biti na prigodnom mjestu izložen kako bi se 
građanstvu omogućilo da se oprosti od tog hrvatskog političko - osloboditelj skog mislioca. 

Obitelj Stjepana Ševe 

Na zahtjev rodbine pok. Stjepana Ševe i njegove pok. supruge Tatjane, Komisija upravo radi i na 
organizaciji prijenosa posmrtnih ostataka tročlane obitelji Stjepana Ševe sa gradskog groblja u 
Stuttgartu na zagrebačko groblje Mirogoj gdje je nedavno uređena grobnica za njih. Prijenos i 
naknadni pokop posmrtnih ostataka planira se za polovicu studenog 1999. godine. 

Zahtjevi za prijenos posmrtnih ostataka poratnih žrtava 
komunističkog sustava ubijenih u inozemstvu 

Zahtjeve za prijenos posmrtnih ostataka u Domovinu likvidiranih hrvatskih političkih emigranata 
u međuvremenu je podnijela rodbina: Marijana Šimundića, Hrvoja Urse, Josipa Krtalića, Petra 
Bilandžića, Joze Oreča, Marijana Rudele i Antuna Kostića. 


OSTALE AKTIVNOSTI VIJEĆA 
Publicistički rad 


U Izvješću o propagandnom i publicističkom radu Komisije od 1. prosinca 1992. uglavnom se 
govori o radu Vijeća vezanom uz dokumentarni film "Bruno Bušić - život, djelo i mučko 
ubojstvo" (scenarist Andrija Popović; režiser Nikola Babić; producent Hrvatsko društvo 
političkih zatvorenika). Citiramo najvažnije dijelove Izvješća: 

"Vijeće i predsjednik Komisije, vodeći brigu o obvezi iz projekta istraživanja, da je radu 
Komisije potrebno dati što širi publicitet, kako bi se kod građana potisnuo, još uvijek prisutan, 
strah da govore o ratnim i poratnim događajima, prihvatili su inicijativu Hrvatskog društva 
političkih zatvorenika da Komisija preuzme pokroviteljstvo nad dokumentarnim video filmom 
'Biuno Bušić - život, djelo i mučko ubojstvo'. Nesporan je interes Komisije za ovaj film i za 
druge slične projekte, jer je bitna zadaća filma da rasvijetli mučko ubojstvo hrvatskog 
intelektualca i revolucionara Biune Bušića. Film vrlo ozbiljno i precizno secira jedno određeno 
razdoblje i političko ozračje u kojem su se nalazili Hrvati, hrvatski intelektualci, borci za 

nacionalnu državu u domovini i dijaspori. On nudi podatke i nepobitne dokaze o državnom 
terorizmu bivše države. Film posebice naglašava neke pouke čija je aktualnost danas 
neprijeporna. Misli se na razne recidive prošlosti kao primjerice na dijelove i ostatke 
jugoslavenskog tajno-policijskog aparata koji je godinama tlačio hrvatske mislitelje i borce za 
slobodu i nezavisnu Hrvatsku. Film naglašava i značaj nacionalnog pomirenja i uvođenja 
instituta oprosta. Ova dva oprečna imperativa film suprostavlja i nudi poruku odnosno rješenje: u 
ime nacionalnog izmirenja valja oprostiti onima zabludjelim, naročito onima koji su, mimo svoje 
volje, radili protiv interesa hrvatskog naroda. To, međutim, ne važi za one, koji su, svojom 
voljom zdušno radili protiv hrvatskog čovjeka i hrvatskog naroda, te koji su počinili zlodjela 
protiv čovjeka koja gone svi međunarodni pravni sustavi, te njihovi zločini ne podliježu zastari. 
Njima i sličnima Komisija neće dopustiti da zaustave ili onemoguće njen rad. Svjesna značenja 
utvrđivanje povijesne istine, Komisija će povijesnu zadaću obaviti u cijelosti. Umjesto 
pojedinačnih odgovora na neistine, obmane i laži iznijete u javnim glasilima, a napose u nekim 
tjednim listovima, naglašavamo da su svi materijali čije korištenje je omogućila Komisija 
autentični, a činjenični navodi su istiniti, te su bespredmetni svi prigovori autorima scenarija, 
teksta i režije filma. Dakle, prihvaćanjem pokroviteljstva nad navedenim projektom, Vijeće, pa 
time i Komisija, nisu počinili nikakvu formalno pravnu povredu propisa, već naprotiv, povjerenu 
im zadaću izvršili su savjesno i odgovorno". 

Mišljenje o Bugojanskoj skupini 

Zastupničkom domu Hrvatskog državnog sabora zastupnik Ivan Gabelica uputio je Prijedlog 
deklaracije o pokušaju ustanka za hrvatsku državnu nezavisnost u okolici Bugojna godine 1972. 
Razmatrajući navedeni Prijedlog Zastupnički dom Hrvatskog državnog sabora na sjednici 28. 
lipnja 1996. donio je Zaključak kojim od Komisije traži mišljenje o navedenom Prijedlogu 
deklaracije. Postupajući po navedenom zahtjevu Komisija je, na prijedlog Vijeća, na sjednici 24. 
siječnja 1997. utvrdila mišljenje čije najvažnije dijelove citiramo: 

"Kako je Prijedlog deklaracije prvenstveno političko pitanje, Komisija nije u mogućnosti dati 
mišljenje o tom pitanju. No, nesumljivo je, pa i općepoznato, da su članovi Bugojanske skupine 
stradali u oružanom sukobu s Jugoslavenskom armijom i milicijom i da im je cilj bio podizanje 
ustanka i uspostava nezavisne hrvatske države. 

Pod pojmom Bugojanska skupina podrazumijevaju se devetnaestorica Hrvata koji su 20. lipnja 
1972. naoružani prešli tadašnju austrijsko-jugoslavensku granicu s namjerom da, kao odgovor na 
nasilno gušenje demokratski usmjerenog masovnog pokreta za oslobađanje hrvatskog naroda iz 
1971. godine, podignu ustanak protiv beogradskog terora i otpočnu gerilsku borbu za nezavisnu 
hrvatsku državu. 

To su: Ambroz Andrić, rođen 10. prosinca 1939.g. u Tuzli, Adolf Andrić, rođen o4. ožujka 1942. 
u Tuzli, Pavao Vegar, rođen 10. studenoga 1939. u Vašarovićima kod Ljubuškog, Ilija Glavaš, 
rođen 08. prosinca 1939. u Lužanima kod Gornjeg Vakufa, Đuro Horvat, rođen 12. travanja 
1939. u Palinovcu kod Čakovca, Vejsil Keškić, rođen 25. lipnja 1939. u Maloj Peći kod Bihaća, 
Viktor Kancijanić, rođen u Tinjanu kod Pazina, Petar Bakula, rođen u Rastovači kod Posušja, 
Ludvig Pavlović, rođen 09. travnja 1951. u Vitini kod Ljubuškog, Mirko Vlasnović, rođen 19. 
kolovoza 1932. u Zemuniku Gornjem kod Zadra, Ilija Lovrić, rođen 1945. godine u Varvari kod 
Prozora, Filip Bešlić, rođen u Rastovači kod Posušja, Stipe Ljubas, rođen 21. rujna 1951. u 
Đakovu, Vlado Miletić, rođen u Ograđeniku kod Čitluka, Vinko Knez, rođen 1954. godine u 
Viškovcima kod Slavonske Požege, Ivan Pilić, rođen 1951. godine u Sovićima kod Gruda, 
Nikola Antunac, rođen 1950. godine u Karlovcu, Vili Eršek, rođen u Varaždinu, i Vidak Buntić, 
rođen u Ograđeniku kod Čitluka. 

Desetorica gerilaca imali su status "jugoslavenskih državljana na privremenom radu u 
inozemstvu", to jest radili su ili su studirali u inozemstvu, a devetorica su bili politički emigranti. 
Svi su pripadali organizaciji Hrvatsko revolucionarno bratstvo (HRB), koja je zagovarala oružani 
ustanak protiv jugoslavenske države. 

Prema jugoslavenskim izvorima svi članovi Bugojanske skupine prošli su cjelokupnu vojnu 
obuku neposredno prije ulaska u Hrvatsku. Osim toga, nekolicina njih imala je vojnog staža u 
stranim vojskama, najviše u američkoj i australskoj, gdje su stekli potrebno vojno znanje, 
vještinu i iskustvo. 

Skupina je posjedovala određenu količinu naoružanja i opreme: šest malokalibarskih pušaka, 
sedamnaest samokresa, četiri karabina, dva automata, dvije automatske puške, oko 11.000 
naboja, devetnaest noževa, dvije radiopostaje, šest kompasa, šest topografskih karata, dva 
dalekozora i si. 

Kako je poznato, Bugojanska skupina je puna dva mjeseca držala u neizvjesnosti cjelokupni 
jugoslavenski režimski aparat. Nekoliko desetaka tisuća jugoslavenskih vojnika i milicajaca bilo 
je pokrenuto u hajku na devetnaestoricu hrvatskih gerilaca koji su se hrabro borili od 21. lipnja 
do 27. srpnja 1972. Njih petnaestorica, prema službenoj jugoslavenskoj verziji, poginula su u 
izravnoj borbi s pripadnicima jugoslavenskih vojnih i milicijskih snaga, a četvorica su uhićena i 
osuđena na smrt od strane Vojnog suda u Sarajevu. Međutim, postoje naznake da je nekolicina 
Bugojanaca bila zarobljena, ranjena te potom podvrgnuta strahovitom mučenju od kojeg su i 
podlegli. 

Točni podaci o vremenu, mjestu i okolnostima pogibije petnaestorice Bugojanaca još uvijek nisu 
poznati. Potpuno je nepoznata i sudbina njihovih tijela, iako se može pretpostavljati da su 
kremirani i daje njihov pepeo rasut na nepoznatom mjestu. 

Uhićeni Mirko Vlasnović, Đuro Horvat i Vejsil Keškić strijeljani su 17. ožujka 1973. Sudbina 
njihovih tijela također je nepoznata. Ludvigu Pavloviću smrtna je kazna bila zamijenjena za 
kaznu od dvadeset godina strogog zatvora. 

Ludvig Pavlović je robiju izdržao gotovo u cijelosti. Oslobođen je 1991. godine neposredno 
nakon prvih višestranačkih izbora u Hrvatskoj te se je odmah uključio u pripreme za Domovinski 
rat. Među prvima je poginuo u obrani hrvatskih interesa u Herceg-Bosni. Pokopan je na mjesnom 
groblju u rodnoj Vitini, a po njemu je dobila ime jedna gardijska brigada Hrvatskog vijeća 
obrane. 

U prosincu 1971. godine na sastanku užeg rukovodstva HRB-a u Salzburgu donijeta je odluka o 
ubacivanju u Jugoslaviju Bugojanske skupine. Zamisao je bila da grupa u prvo vrijeme ne 
napada veće posade, već da osvaja manja mjesta, uništava milicijske stanice, likvidira pojedine 
političke dužnosnike i si. Paralelno s ubacivanjem grupe predviđene su i diverzantske akcije 
drugih grupa i pojedinaca. 

Na području tadašnjih republika SR Hrvatske i SR Bosne i Hercegovine uhićeno je nekoliko 
desetaka Hrvata pod optužbom da su, prije nego što je Bugojanska skupina ušla u Hrvatsku, 
pripremali teren za akciju ili da su se trebali naknadno uključiti u nju. Nekolicina uhićenih 
podlegla je torturama pod istragom, primjerice Antun Raspudić iz Ljubuškog, ili za vrijeme 
izdržavanja kazne, primjerice Ante Miličević, također iz Ljubuškog. Sigurno je da i ove žrtve 

zaslužuju istu pozornost kao i devetnaestorica pripadnika Bugojanske skupine, ali i nekolicina 
hrvatskih emigranata koje je Udba likvidirala zbog povezanosti s Bugojanskom akcijom. 

Neke strane obavještajne službe, koliko su god surađivale s Beogradom, nisu jugoslavenskom 
vodstvu prenijele sve raspoložive obavijesti o Bugojanskoj skupini. Sigurno je da su one mogle 
spriječiti njezin ulazak u Jugoslaviju, ali to nisu htjele. Dapače, pokazale su interes za 
djelomičnim uspjehom Bugojanske akcije kojim bi se destabilizirala jugoslavenska država i 
njezin komunistički režim te na taj način učinio ovisnijim o zapadnim silama. Da su određene 
snage na Zapadu na svojevrstan način "blagoslovile" tu akciju, kao što je bilo i onih kojima ona 
nije odgovarala, najbolje se pokazalo kad je, za vrijeme vladavine ljevičarske Radničke stranke u 
Australiji, savezni ministar unutarnjih poslova naredio pretres prostorija australske tajne službe 
ASIO zbog sumnje daje potpomagala organizaciju Bugojanske akcije. 

Osim Bugojanske skupine bilo je i drugih organiziranih pokušaja Hrvata za pokretanje oružanog 
ustanka s ciljem stvaranja samostalne hrvatske države. Prva veća gerilska skupina, ako 
izuzmemo akcije koje su izvođene neposredno nakon Drugog svjetskog rata ("Akcija 10. travanj" 
ili "Kavranova skupina"), sastavljena od hrvatskih političkih emigranata, članova HRB-a, koja je 
prethodila Bugojanskoj skupini, ušla je u Hrvatsku 07. srpnja 1963. Tu skupinu od devet 
naoružanih članova predvodili su Ilija Tolić i Josip Oblak. Ona je zbog toga kasnije nazvana 
"Skupina Tolić-Oblak". Sačinjavali su je još: Dražen Tapšanji, Mirko Fumić, Krešimir Perković, 
Rade Stojić, Stanko Zdrilić, Branko Podrug i Vlado Leko. Sva devetorica su uhićena neposredno 
nakon dolaska u Hrvatsku i osuđena na dugogodišnje zatvorske kazne. 

Gerilska skupina koja je slijedila primjer Bugojanske skupine bila je sastavljena od samo 
dvojice članova HRB-a: Ivana Matičevića i Mate Prpića. Oni su nekoliko godina zaredom 
odlazili iz Njemačke u Hrvatsku i izvodili raznovrsne akcije, od bombaških napada na vojne i 
milicijske ustanove do likvidacija Udbinih oficira. Neposredno nakon jedne takve akcije poginuli 
su 29. listopada 1974. kod Gospića. 

Predavanja 


Samostalni savjetnik u Komisiji i član Vijeća Bože Vukušić održao je predavanje "Rat Udbe 
protiv hrvatske emigracije" 14. lipnja 1997. na simpoziju "Hrvatska dijaspora - jučer, danas, 
sutra" u Zagrebu, kojeg je organizirao Hrvatski institut strategijskih istraživanja. Predavanje je 
objavljeno u knjizi "Budućnost iseljene Hrvatske" u izdanju Instituta drštvenih znanosti Ivo Pilar. 


Viče Vukojević, 
član 


Gordana Turić, 
predsjednica 


Bože Vukušić, 
tajnik 

